ΑΠΟΦΑΣΕΙΣ
Αριθμ. 2094
Τροποποίηση της υπ’  αρ. 28376/06.12.2021
(Β’ 1169) απόφασης ίδρυσης και έγκρισης του
κανονισμού σπουδών του Προγράμματος Μεταπτυχιακών Σπουδών με τίτλο «Επιστήμες της
Αγωγής: Παιδαγωγική και Διδακτική Πράξη»
του Παιδαγωγικού Τμήματος Προσχολικής Εκπαίδευσης του Πανεπιστημίου Κρήτης, σύμφω-
να με τον ν. 4957/2022.
Η ΣΥΓΚΛΗΤΟΣ
ΤΟΥ ΠΑΝΕΠΙΣΤΗΜΙΟΥ ΚΡΗΤΗΣ
Έχοντας υπόψη:
Α. Τις διατάξεις:
1. Του π.δ. 296/1973 (Α’ 239) περί καθορισμού του
τίτλου και της έδρας του εν Κρήτη ιδρυθέντος Πανεπιστημίου, το ν.δ. 114/1974 (Α’ 310) περί τροποποιήσεως
και συμπληρώσεως, το ν.δ. 87/1973 «Περί ιδρύσεως
Πανεπιστημίων εις Θράκην και εις Κρήτην» (Α’ 159) και
τον ν. 259/1976 (Α’  25) περί τροποποιήσεως και συμπληρώσεως των περί Πανεπιστημίων Θράκης και Κρήτης
κειμένων διατάξεων,
2. των άρθρων 5 και 9 του Κεφαλαίου Β’ «Δημοσιευτέα
ύλη» του ν. 3469/2006 «Εθνικό Τυπογραφείο, Εφημερίς
της Κυβερνήσεως και λοιπές διατάξεις» (Α’ 131),
3. του ν. 4957/2022 «Νέοι Ορίζοντες στα Ανώτατα
Εκπαιδευτικά Ιδρύματα: Ενίσχυση της ποιότητας, της
λειτουργικότητας και της σύνδεσης των Α.Ε.Ι. με την κοινωνία και λοιπές διατάξεις» (Α’ 141) και ιδίως της παρ. 4
του άρθρου 16 και του άρθρου 80,
4. του ν. 3374/2005 «Διασφάλιση της ποιότητας στην
ανώτατη εκπαίδευση. Σύστημα μεταφοράς και συσσώρευσης πιστωτικών μονάδων Παράρτημα διπλώματος»
(Α’ 189),
5. των άρθρων 75-80 του ν. 4727/2020 «Ψηφιακή
Διακυβέρνηση (Ενσωμάτωση στην Ελληνική Νομοθεσία της Οδηγίας (ΕΕ) 2016/2102 και της Οδηγίας (ΕΕ)
2019/1024 - Ηλεκτρονικές Επικοινωνίες (Ενσωμάτωση
στο Ελληνικό Δίκαιο της Οδηγίας (ΕΕ) 2018/1972) και
άλλες διατάξεις» (Α’ 184), και της παρ. 5 του άρθρου
108 του ιδίου νόμου και του ν. 3861/2010 «Ενίσχυση της
διαφάνειας με την υποχρεωτική ανάρτηση νόμων και
πράξεων των κυβερνητικών, διοικητικών και αυτοδιοικητικών οργάνων στο διαδίκτυο «Πρόγραμμα Διαύγεια»
και άλλες διατάξεις» (Α’ 112).
Β. Τα έγγραφα και στοιχεία:
1. Την υπό στοιχεία 135557/Ζ1/1.11.2022 εγκύκλιο του
Υπουργείου Παιδείας και Θρησκευμάτων «Εφαρμογή
των διατάξεων του ν. 4957/2022 “Νέοι Ορίζοντες στα
Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των Α.Ε.Ι. με
την κοινωνία και λοιπές διατάξεις” για την οργάνωση και
λειτουργία προγραμμάτων μεταπτυχιακών σπουδών με
λοιπά θέματα» (ΑΔΑ: 6ΧΨΖ46ΜΤΛΗ-ΤΧΔ).
2. Την υπό στοιχεία 108990/Ζ1/2022 υπουργική απόφαση «Ρύθμιση των θεμάτων σχετικά με τη διαδικασία
δωρεάν φοίτησης σε Πρόγραμμα Μεταπτυχιακών Σπουδών με τέλη φοίτησης» (Β’ 4899).
3. Την υπό στοιχεία 18137/Ζ1/2023 κοινή υπουργική
απόφαση «Καθορισμός των προϋποθέσεων και της διαδικασίας οργάνωσης Προγραμμάτων Μεταπτυχιακών
Σπουδών με μεθόδους εξ αποστάσεως Εκπαίδευσης
στα Ανώτατα Εκπαιδευτικά Ιδρύματα (Α.Ε.Ι.)» (Β’ 1079).
4. Την υπό στοιχεία 108169/Ζ1/21.8.2020 (Υ.Ο.Δ.Δ. 677)
διαπιστωτική πράξη της Υπουργού Παιδείας και Θρησκευμάτων για την εκλογή ως Πρύτανη του Πανεπι-
στημίου Κρήτης του Καθηγητή της Ιατρικής Σχολής
Γεωργίου Κοντάκη, με τετραετή θητεία από 1.9.2020
έως 31.8.2024.
5. Την υπ’ αρ. 19615/01.09.2023 (ΑΔΑ: ΡΔΞ4469Β7Γ-Ξ71)
πράξη περί συγκρότησης της Συγκλήτου του Πανεπιστημίου Κρήτης για το ακαδημαϊκό έτος 2023-24.
6. Την υπ’ αρ. 27313/16.11.2023 απόφαση του Πρυτανικού Συμβουλίου του Πανεπιστημίου Κρήτης λειτουρ-
γούντος ως Συμβουλίου Διοίκησης «Τροποποίηση Κανονισμού Αποδοχών για την Παροχή Διδακτικού Έργου
στο Πανεπιστήμιο Κρήτης» (Β’ 6647).
ΕΦΗΜΕΡΙ∆Α
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ∆ΗΜΟΚΡΑΤΙΑΣ
E
9 Φεβρουαρίου 2024
ΤΕΥΧΟΣ  ΔΕΥΤΕΡΟ
Αρ. Φύλλου 965
VARVARA ZACHARAKI
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
7. Την υπ’ αρ. 28376/06.12.2021 απόφαση της Συγκλήτου του Πανεπιστημίου Κρήτης «Έγκριση ίδρυσης ανα-
μορφωμένου Π.Μ.Σ. του Παιδαγωγικού Τμήματος Προσχολικής Εκπαίδευσης με τίτλο «Επιστήμες της Αγωγής:
Παιδαγωγική και Διδακτική πράξη» (επανίδρυση) και
του Κανονισμού Λειτουργίας του, σε αντικατάσταση της
υπ’ αρ. 8003/13-6-2018 (Β’ 2648) απόφασης» (Β’ 1169).
8. Την υπ’ αρ. 491/20.10.2022 (ΑΔΑ ΡΠ4Τ469Β7Γ-ΤΨΛ)
πράξη της Συγκλήτου για τη Συγκρότηση της Επιτροπής
Μεταπτυχιακών Σπουδών του Πανεπιστημίου Κρήτης
σε εφαρμογή του ν. 4957/2022 (Α’ 141).
9. Την υπ’ αρ. 23085/09.10.2023 απόφαση της Συγκλήτου του Πανεπιστημίου Κρήτης «Έγκριση Κανονισμού
Προγραμμάτων Μεταπτυχιακών Σπουδών του Πανεπιστημίου Κρήτης (Β’ 5941).
10. Την εισήγηση της υπ’ αρ. 629ης/01.11.2023 Συνέλευσης του Παιδαγωγικού Τμήματος Προσχολικής
Εκπαίδευσης του Πανεπιστημίου Κρήτης σχετικά με την
τροποποίηση της απόφασης ίδρυσης και του κανονισμού λειτουργίας του Προγράμματος Μεταπτυχιακών
Σπουδών «Επιστήμες της Αγωγής: Παιδαγωγική και Διδακτική Πράξη».
11. Το τροποποιημένο σχέδιο απόφασης ίδρυσης, το
τροποποιημένο σχέδιο Κανονισμού Λειτουργίας, τον
Αναλυτικό Προϋπολογισμό Λειτουργίας, τη Μελέτη Σκοπιμότητας και Βιωσιμότητας με την Έκθεση Υλικοτεχνι-
κής Υποδομής και την Έκθεση σχετικά με την Οργάνωση
της Εκπαιδευτικής Διαδικασίας.
12. Την εισήγηση της υπ’ αρ. 10ης/16.11.2023 συνεδρίασης της Επιτροπής Μεταπτυχιακών Σπουδών του
Πανεπιστημίου Κρήτης σχετικά με την τροποποίηση της
απόφασης ίδρυσης και του κανονισμού λειτουργίας του
Προγράμματος Μεταπτυχιακών Σπουδών «Επιστήμες
της Αγωγής: Παιδαγωγική και Διδακτική Πράξη».
13. Τα πρακτικά της υπ’ αρ. 508ης/23.11.2023 συνεδρίασης της Συγκλήτου για το παρόν θέμα.
14. Την εισήγηση του Αντιπρύτανη Ακαδημαϊκών
Υποθέσεων, Διά Βίου Μάθησης, Διεθνών Σχέσεων και
Εξωστρέφειας του Πανεπιστημίου Κρήτης, Καθηγητή
Γεώργιου Κοσιώρη.
15. Το γεγονός ότι από τις διατάξεις της απόφασης
αυτής δεν προκαλείται δαπάνη εις βάρος του κρατικού
προϋπολογισμού, αποφασίζει:
Την τροποποίηση της υπ’  αρ. 28376/06.12.2021
(Β’ 1169) απόφασης ίδρυσης και έγκρισης του κανονισμού σπουδών του Προγράμματος Μεταπτυχιακών
Σπουδών με τίτλο «Επιστήμες της Αγωγής: Παιδαγωγική και Διδακτική Πράξη» του Παιδαγωγικού Τμήματος
Προσχολικής Εκπαίδευσης του Πανεπιστημίου Κρήτης,
σύμφωνα με τον ν. 4957/2022, ως ακολούθως:
Α) Ίδρυση Προγράμματος Μεταπτυχιακών Σπουδών
με τίτλο «Επιστήμες της Αγωγής: Παιδαγωγική και Διδακτική Πράξη».
Άρθρο 1
Γενικές Διατάξεις
Το Παιδαγωγικό Τμήμα Προσχολικής Εκπαίδευσης
(Π.Τ.Π.Ε.) του Πανεπιστημίου Κρήτης οργανώνει και λειτουργεί από το ακαδημαϊκό έτος 2024-25 το τροποποι-
ημένο Πρόγραμμα Μεταπτυχιακών Σπουδών (Π.Μ.Σ.)
με τίτλο «Επιστήμες της Αγωγής: Παιδαγωγική και Διδακτική Πράξη», σύμφωνα με τις διατάξεις της απόφασης
αυτής και τις διατάξεις του ν. 4957/2022 (Α’ 141).
Άρθρο 2
Μεταπτυχιακός Τίτλος
Το Π.Μ.Σ. απονέμει Δίπλωμα Μεταπτυχιακών Σπουδών (Δ.Μ.Σ.) στις «Επιστήμες της Αγωγής: Παιδαγωγική
και Διδακτική Πράξη» στις ακόλουθες ειδικεύσεις
1) Γλώσσα και Γραμματισμός: Ανάπτυξη, Διδασκαλία
και Δυσκολίες,
2) Διοίκηση και Επιμόρφωση στην Εκπαίδευση, και
3) Οι Τεχνολογίες της Πληροφορίας και των Επικοινωνιών στην Εκπαίδευση.
Άρθρο 3
Αντικείμενο - Σκοπός Μαθησιακά Αποτελέσματα - Προσόντα
Αντικείμενο του Προγράμματος Μεταπτυχιακών
Σπουδών είναι τα επιμέρους ερευνητικά πεδία που ανήκουν στον χώρο των Επιστημών της Αγωγής, με εμβά-
θυνση στις ακόλουθες ειδικεύσεις της Παιδαγωγικής και
Διδακτικής Πράξης:
Α) Γλώσσα και Γραμματισμός: Ανάπτυξη, Διδασκαλία
και Δυσκολίες,
Β) Διοίκηση και Επιμόρφωση στην Εκπαίδευση,
Γ) Οι Τεχνολογίες της Πληροφορίας και των Επικοινωνιών στην Εκπαίδευση.
Σκοπός του Π.Μ.Σ. είναι η προαγωγή Επιστημών της
Αγωγής μέσω της βαθύτερης έρευνας σε εξειδικευμένα
και προωθημένα γνωστικά πεδία και η ανάδειξη νέων
ερευνητών και επιστημόνων σε ειδικεύσεις αυτών των
Επιστημών.
Τα προσόντα που αποκτώνται με την επιτυχή παρακολούθηση αυτού του Προγράμματος Μεταπτυχιακών
Σπουδών περιλαμβάνουν: γνώσεις, ικανότητες και δεξιότητες στο χώρο των Επιστημών της Αγωγής, με εμβά-
θυνση στην διδασκαλία και τις δυσκολίες που αντιμετωπίζουν οι μαθητές στην γλώσσα και τον γραμματισμό,
στην διοίκηση των εκπαιδευτικών μονάδων καθώς και
στην διδασκαλία όλων των γνωστικών αντικειμένων με
την βοήθεια των Τεχνολογιών της Πληροφορίας και των
Επικοινωνιών. Τα παραπάνω επιστημονικά πεδία γνωρίζουν, κατανοούν, κατέχουν και εφαρμόζουν οι φοιτητές
στην εκπαίδευση μετά από την επιτυχή ολοκλήρωσή
της σχετικής ειδίκευσης αυτού του Προγράμματος Μεταπτυχιακών Σπουδών.
Άρθρο 4
Χρονική Διάρκεια
Λειτουργίας του Προγράμματος
Το Π.Μ.Σ. θα λειτουργήσει μέχρι και το ακαδ. έτος
2029-2030, με την επιφύλαξη της κείμενης νομοθεσίας
σχετικά με την αξιολόγηση και ανανέωση των ΠΜΣ.
Άρθρο 5
Κατηγορίες Πτυχιούχων - Κριτήρια Επιλογής
Στο Π.Μ.Σ. γίνονται δεκτοί πτυχιούχοι:
(α) των Παιδαγωγικών Τμημάτων, των Τμημάτων
Αγωγής και Φροντίδας στην Πρώιμη Παιδική Ηλικία,
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
και Τμημάτων Ψυχολογίας, Κοινωνιολογίας, ή Κοινωνικής Εργασίας των Α.Ε.Ι. της ημεδαπής ή αντίστοιχων
Πανεπιστημιακών Τμημάτων της αλλοδαπής,
(β) άλλων Τμημάτων Α.Ε.Ι. και πρώην Τ.Ε.Ι. της ημεδαπής ή της αλλοδαπής, εφόσον έχουν εξετασθεί επιτυχώς
σε δύο τουλάχιστον μαθήματα των Επιστημών της Αγωγής ή συναφή μαθήματα με το γνωστικό αντικείμενο της
προκηρυγμένης ειδίκευσης.
Τα κριτήρια επιλογής των εισακτέων στο Πρόγραμμα
Μεταπτυχιακών Σπουδών (Π.Μ.Σ.) «Επιστήμες της Αγωγής: Παιδαγωγική και Διδακτική Πράξη» είναι τα εξής:
α) ο γενικός βαθμό του πτυχίου,
β) ο βαθμός της συγγενούς με την προκηρυγμένη
ειδίκευση πτυχιακής εργασίας, όπου προβλέπεται στο
προπτυχιακό επίπεδο,
γ) ο βαθμός σε δύο προπτυχιακά μαθήματα συγγενικά
με την προκηρυγμένη ειδίκευση,
δ) η ερευνητική δραστηριότητα,
ε) ο βαθμός επίδοσης στη συνέντευξη
στ) η συναφής επαγγελματική εμπειρία, και
ζ) η εκπαιδευτική εμπειρία.
Οι αιτήσεις των υποψηφίων συνοδεύονται από τα
προβλεπόμενα δικαιολογητικά, σύμφωνα με την προκήρυξη.
Άρθρο 6
Διαδικασία Επιλογής - Αξιολόγηση Υποψηφίων
Κάθε χρόνο, μετά από απόφαση της Συνέλευσης του
Π.Τ.Π.Ε. δημοσιεύεται, με κάθε πρόσφορο τρόπο, συμπεριλαμβανομένης και της ανάρτησης στην ιστοσελίδα
του Π.Τ.Π.Ε. και του Πανεπιστημίου Κρήτης, πρόσκληση
εκδήλωσης ενδιαφέροντος για επιλογή φοιτητών/τριών
στο Π.Μ.Σ. Στην πρόσκληση αναφέρονται τα κριτήρια,
ο τρόπος αξιολόγησής τους ή ο αλγόριθμος, που τυχόν
χρησιμοποιείται σε περίπτωση συνδυασμού κριτηρίων,
μέσω του οποίου προκύπτει ο τελικός βαθμός επιτυχίας,
οι προθεσμίες υποβολής αιτήσεων καθώς και τα δικαιολογητικά που απαιτούνται κ.λπ.
Η Συνέλευση του Τμήματος συγκροτεί Επιτροπή
για την αξιολόγηση των αιτήσεων των υποψηφίων. Ο
τρόπος βαθμολόγησης των κριτηρίων καθορίζονται
αναλυτικά στον Κανονισμό Λειτουργίας του Π.Μ.Σ. και
αναφέρονται στην προκήρυξη. Επίσης στον Κανονισμό
Λειτουργίας του Π.Μ.Σ. προβλέπεται η διαδικασία που
ακολουθείται σε περίπτωση ισοβαθμίας ή ενστάσεων
για την διαδικασία της επιλογής.
Το αρμόδιο αποφασιστικό όργανο του Π.Μ.Σ. ορίζει τον χρόνο και τις ημερομηνίες έναρξης και λήξης
υποβολής αιτήσεων για την εισαγωγή στο Πρόγραμμα
καθώς και, αν αυτές προβλέπονται, τις ημερομηνίες των
συνεντεύξεων ή εξετάσεων, συγκροτεί την Επιτροπή
Επιλογής ή και τις υποομάδες αξιολόγησης των επιμέρους κριτηρίων όπως αυτά προσδιορίζονται στον Εσω-
τερικό Κανονισμό του Προγράμματος. Τα πρακτικά της
επιτροπής, υπογεγραμμένα από όλα τα μέλη, διαβιβάζονται με ευθύνη του προέδρου του στο αρμόδιο αποφα-
σιστικό όργανο σε εύλογο χρόνο και οπωσδήποτε εντός
των προθεσμιών που έχουν προσδιοριστεί από αυτό. Το
αποφασιστικό όργανο εγκρίνει και επικυρώνει τα τελικά
αποτελέσματα. Οι επιτυχόντες κατατάσσονται κατά φθίνουσα σειρά επιτυχίας, και οι επιλαχόντες αντιστοίχως.
Στον ιστότοπο του Προγράμματος καθώς και με
ηλεκτρονική αλληλογραφία ανακοινώνονται τα τελικά
αποτελέσματα για τη δημοσιοποίηση των οποίων τηρούνται σε κάθε περίπτωση οι κανόνες προστασίας των
προσωπικών δεδομένων, και καλούνται οι επιτυχόντες/
ούσες εντός προθεσμίας να εγγραφούν στο Πρόγραμμα.
Η Συνέλευση του Τμήματος, δύναται να καθορίσει με
απόφασή της τον ορισμό συμπληρωματικών κριτηρίων,
τα οποία συνεκτιμώνται κατά την επιλογή των μεταπτυχιακών φοιτητών και φοιτητριών και αναφέρονται στην
προκήρυξη.
Άρθρο 7
Χρονική Διάρκεια Φοίτησης
Η χρονική διάρκεια φοίτησης για την απονομή του
Διπλώματος Μεταπτυχιακών Σπουδών ορίζεται σε τέσσερα (4) ακαδημαϊκά εξάμηνα.
Άρθρο 8
Πρόγραμμα Σπουδών - Ειδικεύσεις/
Κατευθύνσεις - Γλώσσα Διδασκαλίας
και Εκπόνησης Διπλωματικής Εργασίας
Ο συνολικός αριθμός των πιστωτικών μονάδων (ECTS)
που απονέμονται ανά κατεύθυνση του Π.Μ.Σ. ανέρχεται
σε εκατό είκοσι (120).
Τα μαθήματα έχουν τη μορφή σεμιναρίου και διακρίνονται σε τρεις κατηγορίες, τα μαθήματα υποχρεωτικά
κορμού, τα κατ’ επιλογή υποχρεωτικά μαθήματα και το
σεμινάριο Διπλωματικής Μεταπτυχιακής Εργασίας. Κάθε
μάθημα διδάσκεται επί 39 ώρες, οι οποίες αντιστοιχούν
σε 13 συναντήσεις διάρκειας τριών (3) ωρών η καθεμία.
Συγκεκριμένα, ο φοιτητής πρέπει να συγκεντρώσει:
(α) τριάντα (30) πιστωτικές μονάδες από την επιτυχή παρακολούθηση και αξιολόγηση δύο μαθημάτων
υποχρεωτικών κορμού εκ των οποίων το ένα είναι η
Μεθοδολογία Έρευνας Προχωρημένου Επιπέδου,
(β) εξήντα (60) πιστωτικές μονάδες από την επιτυχή
παρακολούθηση και αξιολόγηση τεσσάρων υποχρεωτικών κατ’ επιλογή μαθημάτων ή από τα μαθήματα
υποχρεωτικά κορμού που δεν έχει παρακολουθήσει, και
(γ) τριάντα (30) πιστωτικές μονάδες από την παρακολούθηση Σεμιναρίου Διπλωματικής Μεταπτυχιακής
Εργασίας και εκπόνησης Μεταπτυχιακής Διπλωματικής
Εργασίας.
Ειδικότερα, τα τρία από τα τέσσερα κατ’ επιλογή υποχρεωτικά μαθήματα πρέπει να ανήκουν στα προσφερό-
μενα μαθήματα της ειδίκευσης. Στο Δ’ εξάμηνο σπουδών
ο φοιτητής παρακολουθεί το Σεμινάριο Μεταπτυχιακής
Εργασίας και εκπονεί τη Μεταπτυχιακή Διπλωματική
Εργασία.
Το πρόγραμμα σπουδών ανά ακαδημαϊκό εξάμηνο
και ειδίκευση έχει ως εξής:
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
Α΄ ΕΞΑΜΗΝΟ ΣΠΟΥΔΩΝ
Β΄ ΕΞΑΜΗΝΟ ΣΠΟΥΔΩΝ
ΚΩΔΙΚΟΣ
ΤΙΤΛΟΣ ΜΑΘΗΜΑΤΟΣ
ECTS
ΚΩΔΙΚΟΣ
ΤΙΤΛΟΣ ΜΑΘΗΜΑΤΟΣ
ECTS
ΜΕΑ 105
Μεθοδολογία έρευνας
προχωρημένου
επιπέδου
……
Μάθημα υποχρεωτικό κορμού
ειδίκευσης
……
2ο Μάθημα κατ’ επιλογή
υποχρεωτικό
…...
1ο Μάθημα κατ’ επιλογή
υποχρεωτικό
ΣΥΝΟΛΟ ΠΙΣΤΩΤΙΚΩΝ ΜΟΝΑΔΩΝ
ΣΥΝΟΛΟ ΠΙΣΤΩΤΙΚΩΝ ΜΟΝΑΔΩΝ
Γ΄ ΕΞΑΜΗΝΟ ΣΠΟΥΔΩΝ
Δ΄ ΕΞΑΜΗΝΟ ΣΠΟΥΔΩΝ
ΚΩΔΙΚΟΣ
ΤΙΤΛΟΣ ΜΑΘΗΜΑΤΟΣ
ECTS
ΚΩΔΙΚΟΣ
ΤΙΤΛΟΣ ΜΑΘΗΜΑΤΟΣ
ECTS
…...
3ο Μάθημα κατ’
επιλογή υποχρεωτικό
……
Μεταπτυχιακή Διπλωματική
Εργασία
…...
4ο Μάθημα κατ’
επιλογή υποχρεωτικό
ΣΥΝΟΛΟ ΠΙΣΤΩΤΙΚΩΝ ΜΟΝΑΔΩΝ
ΣΥΝΟΛΟ ΠΙΣΤΩΤΙΚΩΝ ΜΟΝΑΔΩΝ
Κατάλογος υποχρεωτικών κορμού μεταπτυχιακών μαθημάτων σε κάθε ειδίκευση
ΕΙΔΙΚΕΥΣΗ Α΄: Γλώσσα και Γραμματισμός: Ανάπτυξη, Διδασκαλία και Δυσκολίες
ΕΙΔΙΚΕΥΣΗ Β΄: Διοίκηση και Επιμόρφωση στην Εκπαίδευση
ΕΙΔΙΚΕΥΣΗ Γ΄: Οι Τεχνολογίες της Πληροφορίας και των Επικοινωνιών στην Εκπαίδευση
ΚΩΔΙΚΟΣ
ΤΙΤΛΟΣ ΜΑΘΗΜΑΤΟΣ
ΕΙΔΙΚΕΥΣΗ
ΠΜΣ
ECTS
ΜΕΑ 105
Μεθοδολογία έρευνας προχωρημένου επιπέδου
Α, Β, Γ
ΜΕΑ 201
Γλωσσική Ανάπτυξη
Α
ΜΕΑ 208
Αναδυόμενος γραμματισμός: Έρευνα και διδακτικές
εφαρμογές
Α
ΜΕΑ 111
Οργάνωση και Διοίκηση της Εκπαίδευσης
Β
ΜΕΑ 121
Πολυμέσα στην εκπαίδευση
Γ
ΜΕΑ 417
Πολυτροπικότητα, Παιδαγωγική των
Πολυγραμματισμών και ΤΠΕ
Γ
Κατάλογος κατ’ επιλογή υποχρεωτικών μεταπτυχιακών μαθημάτων σε κάθε ειδίκευση
ΕΙΔΙΚΕΥΣΗ Α΄: Γλώσσα και Γραμματισμός: Ανάπτυξη, Διδασκαλία και Δυσκολίες
ΕΙΔΙΚΕΥΣΗ Β΄: Διοίκηση και Επιμόρφωση στην Εκπαίδευση
ΕΙΔΙΚΕΥΣΗ Γ΄: Οι Τεχνολογίες της Πληροφορίας και των Επικοινωνιών στην Εκπαίδευση
ΚΩΔΙΚΟΣ
ΤΙΤΛΟΣ ΜΑΘΗΜΑΤΟΣ
ΕΙΔΙΚΕΥΣΗ
ΠΜΣ
ECTS
ΜΕΑ 106
Στατιστική στην εκπαίδευση
Α, Β, Γ
ΜΕΑ 318
Ανάλυση Ποιοτικών Δεδομένων με τη χρήση
λογισμικού
Α, Β, Γ
ΜΕΑ 202
Διδακτική της γλώσσας στην προσχολική και σχολική
εκπαίδευση
Α
ΜΕΑ 214
Παιδαγωγικές παρεμβάσεις για τις δυσκολίες μάθησης δεξιοτήτων
γραμματισμού
Α
ΜΕΑ 213
Διδακτικές πρακτικές για την ενίσχυση της ακουστικής και
αναγνωστικής κατανόησης παιδιών προσχολικής
και σχολικής ηλικίας
Α
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
ΜΕΑ 215
Αξιολόγηση δεξιοτήτων γλώσσας και γραμματισμού
στην εκπαίδευση
Α
ΜΕΑ 205
Μεταγλωσσική ανάπτυξη και κατάκτηση του γραπτού λόγου
Α
ΜΕΑ 216
Διδακτικές πρακτικές για τη διαχείριση της
πολυγλωσσίας στη σχολική τάξη
Α
ΜΕΑ 207
Κοινωνικές συνιστώσες της γλωσσικής μάθησης
Α
ΜΕΑ 209
Δυσκολίες στη μάθηση του γραπτού λόγου: Πρώιμος
εντοπισμός και έγκαιρη παρέμβαση
Α
ΜΕΑ 218
Ο ρόλος της γλώσσας στη διδασκαλία και στη μάθηση
Α
ΜΕΑ 211
Ψυχοκινητική ανάπτυξη και γραφή στην προσχολική
εκπαίδευση
Α
ΜΕΑ 219
Ανάπτυξη και διδασκαλία των μητρικών και δεύτερων
γλωσσών στην προσχολική και σχολική τάξη
Α
ΜΕΑ 301
Μοντέλα Επιμόρφωσης Εκπαιδευτικών
Β
ΜΕΑ 312
Ιστορικές Προσεγγίσεις στην Επιμόρφωση των
εκπαιδευτικών
Β
ΜΕΑ 313
Ιστορία της Εκπαίδευσης
Β
ΜΕΑ 309
Η Επίδραση της Οικονομίας στον Εκπαιδευτικό
Σχεδιασμό και Προγραμματισμό
Β
ΜΕΑ 314
Επιμόρφωση και Επαγγελματική Ανάπτυξη
Εκπαιδευτικών
Β
ΜΕΑ 306
Κοινωνιολογία και Σχεσιοδυναμική της Σχολικής
Κοινότητας
Β
ΜΕΑ 307
Εκπαίδευση και Επιμόρφωση Εκπαιδευτικών σε άλλες
χώρες
Β
ΜΕΑ 304
Ηγεσία στην Εκπαίδευση
Β
ΜΕΑ 316
Εκπαιδευτική Πολιτική με έμφαση στην Ευρωπαϊκή
Ένωση.
Β
ΜΕΑ 315
Σχεδιασμός και Υλοποίηση Επιμορφωτικών
Προγραμμάτων
Β
ΜΕΑ 423
Διδακτική μεθοδολογία της εξ αποστάσεως
εκπαίδευσης
Γ
ΜΕΑ 410
Διδακτική της γλώσσας με χρήση των ΤΠΕ
Α, Γ
ΜΕΑ 404
Διδακτική των φυσικών επιστημών με χρήση των ΤΠΕ
Γ
ΜΕΑ 418
Διαπολιτισμική Εκπαίδευση και ΤΠΕ
Γ
ΜΕΑ 403
Δημιουργία εκπαιδευτικού λογισμικού
Γ
MEA 408
Διδακτική των μαθηματικών με χρήση των ΤΠΕ
Γ
MEA 420
Εκπαίδευση STEM, τέχνη και ΤΠΕ
Γ
MEA 421
Διδακτική των Κοινωνικών Σπουδών με χρήση των ΤΠΕ
Γ
MEA 414
Μάθηση μέσω κινητών συσκευών στην εκπαίδευση
(mobile learning)
Γ
MEA 416
Σχεδιασμός και υλοποίηση δραστηριοτήτων με
εργαλεία web 2.0
Γ
ΜΕΑ 413
Χρήση προσομοιώσεων στις φυσικές επιστήμες
Γ
MEA 800
Πρακτική Άσκηση: Εργαστηριακή προσέγγιση με
μικροδιδασκαλία
Α, Β, Γ
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
Με απόφαση της Συνέλευσης του Τμήματος δύναται
να επέλθει τροποποίηση στο πρόγραμμα μαθημάτων,
ανακατανομή μεταξύ των εξαμήνων σύμφωνα με όσα
ειδικότερα ορίζονται στον Κανονισμό Μεταπτυχιακών
Σπουδών.
Η γλώσσα διδασκαλίας των μαθημάτων είναι η ελληνική.
Η γλώσσα εκπόνησης της διπλωματικής εργασίας είναι
η ελληνική και δύναται να είναι και η αγγλική. Σύντομη
περιγραφή των μαθημάτων παρουσιάζεται στο Παράρτημα 1.
Άρθρο 9
Αριθμός Εισακτέων
Ο αριθμός εισακτέων κατ’ έτος ορίζεται κατ’ ανώτατο
όριο σε εκατό (100) μεταπτυχιακούς/ες φοιτητές/τριες,
ενώ δεν μπορεί να είναι μικρότερος από πέντε (5) ανά ειδίκευση. Ο ανώτατος αριθμός εισακτέων ανά ειδίκευση/
κατεύθυνση ορίζεται σε σαράντα 40 μεταπτυχιακούς/ες
φοιτητές/τριες.
Άρθρο 10
Πηγές χρηματοδότησης - Τέλη φοίτησης
Οι πηγές χρηματοδότησης του Π.Μ.Σ. δύνανται να
είναι:
α. Τέλη φοίτησης
β. Δωρεές, χορηγίες και πάσης φύσεως οικονομικές
ενισχύσεις
γ. Κληροδοτήματα
δ. Πόροι από ερευνητικά έργα ή προγράμματα
ε. Ίδιοι πόροι του Πανεπιστημίου Κρήτης
στ. Ο κρατικός προϋπολογισμός ή το πρόγραμμα δημοσίων επενδύσεων
Οι συμμετέχοντες/ουσες στο ΠΜΣ καταβάλουν τέλη
φοίτησης ύψους 3.000,00 € για το σύνολο των σπουδών
που είναι δύο έτη. Το ύψος αυτό δύναται να τροποποιείται ανάλογα με τις αποφάσεις της Συνέλευσης του Τμή-
ματος και όσα ορίζουν οι κείμενες διατάξεις.
Άρθρο 11
Δικαιώματα και υποχρεώσεις
των φοιτητών/φοιτητριών
Οι μεταπτυχιακοί φοιτητές και φοιτήτριες έχουν τα
δικαιώματα και τις αντίστοιχες υποχρεώσεις που απορρέουν από την ισχύουσα νομοθεσία, τον Εσωτερικό Κα-
νονισμό του Πανεπιστημίου Κρήτης, τις διατάξεις του
Κανονισμού Προγραμμάτων Μεταπτυχιακών Σπουδών
του Ιδρύματος και τις αποφάσεις των αρμοδίων πανεπιστημιακών οργάνων διοίκησης.
Άρθρο 12
Υποτροφίες και βραβεία
Το Π.Μ.Σ. δύναται να χορηγεί προς τους/τις φοιτητές/
τριες του υποτροφίες αριστείας και βραβεία, με επιβάρυνση του προϋπολογισμού του, με κριτήριο την επίδο-
ση τους στις σπουδές και την ατομική ή την οικογενειακή
οικονομική τους κατάσταση, καθώς και ανταποδοτικές
υποτροφίες. Ο καθορισμός του αριθμού των υποτροφιών και των βραβείων, των κριτηρίων χορήγησής τους,
καθώς και για κάθε άλλο σχετικό θέμα είναι η Συνέλευση
του Τμήματος. Οι φοιτητές δύνανται να αιτούνται για
απαλλαγή από τα τέλη φοίτησης, εφόσον πληρούν κριτήρια που θέτει η κείμενη νομοθεσία και δεν ξεπερνούν
το 30% των εγγεγραμμένων φοιτητών ανά έτος.
Άρθρο 13
Οργάνωση Εκπαιδευτικής Διαδικασίας
Η διδασκαλία των μαθημάτων του Π.Μ.Σ. θα πραγματοποιείται με μέσα και μεθόδους σύγχρονης εξ απο-
στάσεως εκπαίδευσης κατά τη διάρκεια των εξαμήνων
σε ποσοστό έως εκατό τοις εκατό (100%) συνολικά στο
πρόγραμμα διδασκαλίας με το ανωτέρω ποσοστό να
προσδιορίζεται στην προκήρυξη του ΠΜΣ για εισδοχή
νέων φοιτητών μετά από εισήγηση της συντονιστικής
επιτροπής του ΠΜΣ και απόφαση της Συνέλευσης του
Τμήματος.
Άρθρο 14
Μερική φοίτηση
Προβλέπεται η δυνατότητα μερικής φοίτησης σε ειδικές περιπτώσεις φοιτητών/φοιτητριών που αδυνατούν
να ανταποκριθούν στις απαιτήσεις της πλήρους φοίτησης.
Η διάρκεια μερικής φοίτησης δεν μπορεί να υπερβαίνει το διπλάσιο της κανονικής διάρκειας φοίτησης του
προγράμματος.
Οι όροι και προϋποθέσεις καθώς και η διαδικασία για
την έγκριση της μερικής φοίτησης καθορίζονται στον
Κανονισμό Λειτουργίας του Π.Μ.Σ.
Άρθρο 15
Λοιπές Ρυθμίσεις
Όσα θέματα δεν ρυθμίζονται στην παρούσα απόφαση,
θα ρυθμίζονται από τον Κανονισμό Λειτουργίας του Προγράμματος Μεταπτυχιακών Σπουδών και τα αρμόδια όρ-
γανα σύμφωνα με την ισχύουσα νομοθεσία. Οι φοιτητές
που εισήχθησαν στο Π.Μ.Σ. μέχρι και το ακαδημαϊκό έτος
2023-204 θα περατώσουν τις σπουδές τους σύμφωνα με
όσα ορίζει το ΦΕΚ ιδρύσεως του (B’ 1169/2022).
Β) Κανονισμός Λειτουργίας Προγράμματος Μεταπτυχιακών Σπουδών με τίτλο «Επιστήμες της Αγωγής: Παι-
δαγωγική και Διδακτική Πράξη»
1. Κανονισμός Μεταπτυχιακών Σπουδών
1.1. Διαδικασία Προκήρυξης
Η υπό προκήρυξη ειδικότητα (ή οι υπό προκήρυξη
ειδικότητες), ο μήνας που θα γίνει αυτή, καθώς και ο
ανώτατος αριθμός των υπό κατάληψη θέσεων μεταπτυχιακών φοιτητών καθορίζονται από τη Συνέλευση του
Τμήματος κάθε έτος. Η προκήρυξη δημοσιεύεται στα
έντυπα και ηλεκτρονικά μέσα μαζικής ενημέρωσης. Η
επιλογή των εισακτέων γίνεται σύμφωνα με τις κείμενες
διατάξεις.
1.2. Προϋποθέσεις Υποψηφιότητας
Στο Π.Μ.Σ. γίνονται δεκτοί πτυχιούχοι:
(α) των Παιδαγωγικών Τμημάτων, των Τμημάτων
Αγωγής και Φροντίδας στην Πρώιμη Παιδική Ηλικία, και
Τμημάτων Ψυχολογίας, Κοινωνιολογίας, ή Κοινωνικής
Εργασίας των Α.Ε.Ι. της ημεδαπής ή αντίστοιχων Πανεπιστημιακών Τμημάτων της αλλοδαπής,
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
(β) άλλων Τμημάτων Α.Ε.Ι. και πρώην Τ.Ε.Ι. της ημεδαπής ή της αλλοδαπής, εφόσον έχουν εξετασθεί επιτυχώς
σε δύο τουλάχιστον μαθήματα των Επιστημών της Αγωγής ή συναφή μαθήματα με το γνωστικό αντικείμενο της
προκηρυγμένης ειδίκευσης.
Οι υποψήφιοι καλούνται να υποβάλουν στη Γραμματεία του Π.Τ.Π.Ε. αίτηση, βιογραφικό σημείωμα, αντίγρα-
φα τίτλων σπουδών, αναλυτικό πιστοποιητικό προπτυχιακών σπουδών (όπου αναφέρονται όλα τα μαθήματα
που έχουν παρακολουθήσει επιτυχώς και η επίδοση τους
σ’ αυτά), καθώς και ενδεχόμενα πτυχία ξένης γλώσσας.
Η επιτροπή επιλογής της ειδικότητας αποφασίζει για (α)
τη συνάφεια των προαπαιτούμενων προπτυχιακών μαθημάτων με τις επιστήμες της αγωγής ή με το γνωστικό
αντικείμενο της εκάστοτε προκηρυγμένης ειδικότητας
στην οποία κάνει αίτηση ο υποψήφιος μεταπτυχιακός
φοιτητής και (β) για τη συνάφεια με το αντικείμενο της
ειδικότητας του πτυχίου των υποψήφιων μεταπτυχιακών
φοιτητών που προέρχονται από Τμήματα Τ.Ε.Ι, τα οποία
δεν περιλαμβάνονται στην ανωτέρω παράγραφο.
Οι φοιτητές που προέρχονται από Α.Ε.Ι. ή Τ.Ε.Ι. οι οποίοι δεν πληρούν τα κριτήρια των συναφών μαθημάτων
με τις επιστήμες της αγωγής ή με το αντικείμενο της
ειδικότητας, εφόσον επιλεγούν είναι υποχρεωμένοι να
εξετασθούν επιτυχώς σε 2 προπτυχιακά μαθήματα των
επιστημών της αγωγής τα οποία θα ορίσει η Συνέλευση
του Τμήματος.
Η διαπίστωση της αναγνώρισης του ιδρύματος της
αλλοδαπής και του χορηγούμενου τίτλου ιδρύματος της
αλλοδαπής γίνεται από το Πανεπιστήμιο Κρήτης σύμφωνα με τις διατάξεις του άρθρου 304 του ν. 4957/2022, εάν
το ίδρυμα της αλλοδαπής ή ο χορηγούμενος τίτλος δεν
είναι ήδη αναγνωρισμένα από τον ΔΟΑΤΑΠ.
Οι Έλληνες πτυχιούχοι πρέπει να γνωρίζουν επαρκώς
μια ξένη γλώσσα: Αγγλικά, Γαλλικά ή Γερμανικά. Η γνώση
της ξένης γλώσσας πρέπει να είναι τουλάχιστον επιπέδου
Β2. Για να ελεγχθεί αυτή η γνώση, οι υποψήφιοι καλούνται να καταθέσουν επικυρωμένα πτυχία ξένων γλωσ-
σών που να αποδεικνύουν το επίπεδο γλωσσομάθειάς
τους, εκτός και εάν έχουν αποκτήσει αναγνωρισμένο
τίτλο σπουδών σε χώρα της αλλοδαπής, όπου η γλώσσα πραγματοποίησης των σπουδών ήταν η Αγγλική, η
Γαλλική ή η Γερμανική.
Εφόσον, τα μαθήματα στην υπό προκήρυξη ειδικότητα
του Π.Μ.Σ. έχει αποφασιστεί ότι θα γίνονται μόνο στην
ελληνική γλώσσα, τότε οι υπήκοοι ξένων χωρών πρέπει
να έχουν επαρκή γνώση της Ελληνικής γλώσσας, η διαπίστωση της οποίας γίνεται με γραπτή δοκιμασία ή με
την κατάθεση σχετικού πτυχίου γλωσσομάθειας.
1.3. Επιλογή των Εισακτέων
Η επιλογή των εισακτέων στο Πρόγραμμα Μεταπτυχιακών Σπουδών (Π.Μ.Σ.) «Επιστήμες της Αγωγής: Παιδα-
γωγική και Διδακτική Πράξη» διεξάγεται ως εξής:
(α) Συνέντευξη και αξιολόγηση φακέλου υποψηφίου
από την Επιτροπή Επιλογής της Ειδικότητας η οποία έχει
οριστεί από τη Συντονιστική Επιτροπή.
(β) Δύο συστατικές επιστολές από Καθηγητές του Πανεπιστημίου από το οποίο ολοκλήρωσε τις προπτυχια-
κές σπουδές του ο υποψήφιος μεταπτυχιακός φοιτητής,
εφόσον αυτές κριθούν απαραίτητες από τη Συνέλευση
του Τμήματος κατά τη διαδικασία προκήρυξης της ειδικότητας.
Ο βαθμός επιτυχίας κάθε υποψηφίου προκύπτει από
συνεκτίμηση των εξής κυρίως κριτηρίων: (α) το γενικό
βαθμό του πτυχίου, (β) το βαθμό της πτυχιακής εργασίας, όπου προβλέπεται στο προπτυχιακό επίπεδο, (γ)
το βαθμό σε δύο προπτυχιακά μαθήματα συγγενικά με
την προκηρυγμένη ειδικότητα, (δ) την τυχόν ερευνητική
δραστηριότητα του υποψηφίου, (ε) το βαθμό επίδοσης
στη συνέντευξη (στ) επαγγελματική εμπειρία, (ζ) εκπαιδευτική εμπειρία.
Εάν οι υποψήφιοι μεταπτυχιακοί φοιτητές (ΜΦ) που
έχουν κάνει αίτηση σε μια ειδικότητα είναι περισσότεροι
από τον τριπλάσιο αριθμό των προκηρυγμένων θέσεων τότε γίνεται προεπιλογή ενός αριθμού υποψήφιων
ΜΦ. Η προεπιλογή στηρίζεται στα κριτήρια «α, β, γ, δ, ε,
στ, ζ» της προηγούμενης παραγράφου και καταρτίζεται
μία λίστα από υποψήφιους ΜΦ που δεν υπερβαίνουν
το διπλάσιο αριθμό των προκηρυγμένων θέσεων. Μόνο
οι υποψήφιοι ΜΦ που είναι στην λίστα προεπιλογής
προσέρχονται στη συνέντευξη. Η τελική κατάταξη των
υποψήφιων ΜΦ λαμβάνει υπόψη και το βαθμό της συνέντευξης, εφόσον ο βαθμός αυτός είναι πάνω από τη βάση
(π.χ. τουλάχιστον 5 με άριστα το 10). Εάν ο βαθμός της
συνέντευξης είναι κάτω από τη βάση, τότε ο υποψήφιος
ΜΦ αποκλείεται αυτόματα από τη διαδικασία επιλογής.
Εάν το σύνολο των επιτυχόντων εισακτέων σε μία
ειδικότητα είναι μικρότερο από 8, τότε αυτή δεν είναι
βιώσιμη για να λειτουργήσει. Σε αυτήν την περίπτωση, οι
υποψήφιοι Μ.Φ. καλούνται να δηλώσουν, αν επιθυμούν
να εκτιμηθούν τα προσόντα τους για να εισαχθούν σε
άλλη βιώσιμη ειδικότητα που έχει προκηρυχθεί την τρέχουσα ακαδημαϊκή περίοδο και στην οποία συνεχίζουν
να υπάρχουν κενές θέσεις εισακτέων. Δύναται να γίνει
επαναπροκήρυξη θέσεων εντός 3 μηνών από την αρχική
έκδοση των αποτελεσμάτων εισδοχής στο ΠΜΣ και πριν
την έναρξη του εξαμήνου, προκειμένου να συμπληρωθούν οι κενές θέσεις.
Όλοι οι υποψήφιοι μεταπτυχιακοί φοιτητές αξιολογούνται από την Επιτροπή Επιλογής για την ακρίβεια
και γνησιότητα των δικαιολογητικών που έχουν καταθέσει. Η αξιολόγησή τους γίνεται βάσει συγκεκριμένων
κριτηρίων, όπως παρατίθενται παρακάτω. Τα μόρια που
δίνει κάθε κριτήριο προστίθενται χωρίς ωστόσο να είναι
αναγκαίο οι υποψήφιοι να έχουν συλλέξει μόρια από όλα
τα κριτήρια. Τα κριτήρια είναι μετρήσιμα και δίνουν ένα
ορισμένο αριθμό μορίων για κάθε υποψήφιο. Η μοριοδότηση των παραστατικών που γίνονται αποδεκτά, η
διενέργεια και η βαθμολόγηση της συνέντευξης γίνονται
από την Επιτροπή Επιλογής.
Με βάση το σύνολο των μορίων καταρτίζεται ο τελικός
πίνακας κατάταξης των υποψηφίων της ειδικότητας και
με βάση τη σειρά των υποψηφίων γίνεται η επιλογή τους.
Εάν κάποιος υποψήφιος αρνηθεί να εγγραφεί, τη σειρά
του παίρνει ο επόμενος στη σειρά κατάταξης. Εάν ισοβαθμήσουν στην τελευταία θέση παραπάνω τους ενός
υποψήφιοι τότε επιλέγονται όλοι.
Τα κριτήρια εισαγωγής χωρίς το κριτήριο της γραπτή
δοκιμασίας ορίζονται ενδεικτικά ως εξής:
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
α/α
Κριτήρια
Επεξήγηση
Μέγιστη
Μοριοδότηση9
α
Βαθμός πτυχίου1
Η βαθμολόγηση
γίνεται αναλογικά1α
Η πτυχιακή εργασία πρέπει να έχει
συνάφεια με το αντικείμενο
της υπο προκήρυξη ειδικότητας.
β
Βαθμός συναφούς
πτυχιακής εργασία2
γ
Βαθμός σε δύο μαθήματα
σχετικά με την κατεύθυνση
που θα ακολουθήσει
ο υποψήφιος
Τα μαθήματα αυτά τα προσδιορίζει
η αρμόδια επιτροπή επιλογής.
Ακολουθείται η ίδια διαδικασία
μοριοδότησης όπως με το βαθμό
πτυχίου
Κατοχή άλλου μεταπτυχιακού
τίτλου
Κατοχή Διδακτορικού
Διπλώματος.
Δημοσιεύσεις σε
επιστημονικά περιοδικά
(1ο όνομα)3
(3 ανά δημοσίευση)
δ
Τυχόν ερευνητική
δραστηριότητα
Δημοσιεύσεις σε επιστημονικά
περιοδικά (2ο όνομα και εξής)3
(2 ανά δημοσίευση)
Ανακοινώσεις σε συνέδρια4
(1 ανά δημοσίευση)
Δημοσιεύσεις σε πρακτικά
συνεδρίων ή συλλογικών τόμων
(1 ανά δημοσίευση)
Η μέγιστη μοριοδότηση από δημοσιεύσεις
δεν μπορεί να ξεπεράσει τα 10 μόρια.
Συμμετοχή σε ερευνητικά
προγράμματα5
ε
Συνέντευξη6
Βαθμός επίδοσης
στη συνέντευξη
στ
Συναφής επαγγελματική
εμπειρία7
Ανάλογα με το χρόνο
υπηρεσίας
ζ
Εκπαιδευτική εμπειρία8
Ανάλογα με το χρόνο
υπηρεσίας
Σύνολο
Σημειώσεις:
1 Σε περίπτωση 2ου πτυχίου λαμβάνεται υπόψη ο βαθμός μόνο του πτυχίου εκείνου που είναι συναφέστερο
πρώτον με τις επιστήμες της αγωγής και ακολούθως με το αντικείμενο της κατεύθυνσης.
1α Όποιος έχει βαθμό πτυχίου 10 λαμβάνει 15 μόρια, όποιος έχει 8,45 λαμβάνει (8,45Χ15)/10 = 12,68.
2 Για την πιστοποίηση της πτυχιακής εργασίας χρειάζεται:
1. Βεβαίωση από τη γραμματεία του Τμήματος από το οποίο αποφοίτησε ο υποψήφιος όπου θα φαίνεται η
βαθμολογία και ο τίτλος της πτυχιακής εργασίας, σε περίπτωση που αυτά δεν αναγράφονται στο πιστοποιητικό
αναλυτικής βαθμολογίας.
2. Μία φωτοτυπία της πρώτης σελίδας της εργασίας, για να πιστοποιηθεί ο αριθμός των συγγραφέων. Σε περίπτωση πολλών συγγραφέων ο βαθμός διαιρείται με τον αριθμό των συγγραφέων.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
3. Η πτυχιακή εργασία μοριοδοτείται μόνο εφόσον
έχει συνάφεια με το αντικείμενο της ειδικότητας.
3 Σ’ αυτό το κριτήριο ο υποψήφιος πρέπει στο φάκελο
υποψηφιότητας να καταθέσει:
1. ολόκληρη τη δημοσίευση (φωτοτυπία από τις σελίδες του περιοδικού),
2. φωτοτυπία της σελίδας του περιοδικού με την επιστημονική επιτροπή, και γ) φωτοτυπία του εξωφύλλου.
4 Φωτοτυπία της πρώτης σελίδας του επίσημου βιβλίου των περιλήψεων ή των πρακτικών του Συνεδρίου.
5 Για συμμετοχή σε ερευνητικό πρόγραμμα απαιτείται βεβαίωση από την επιτροπή ερευνών του φορέα
υλοποίησης.
6 Η συνέντευξη μπορεί να γίνει δια ζώσης ή με προγραμματισμένη τηλεδιάσκεψη. Ο βαθμός του υποψή-
φιου στη συνέντευξη πρέπει να είναι τουλάχιστον ίσος
με τη βάση (π.χ. 10 στα 20) για μπορεί να εισαχθεί στο
Π.Μ.Σ.
7 Η επαγγελματική προϋπηρεσία (δε μπορεί να είναι
εκπαιδευτική) πρέπει να είναι συναφής με την ειδικότητα του ΠΜΣ και αποδεικνύεται με τα εξής δικαιολο-
γητικά:
1. Επαγγελματική εμπειρία στο δημόσιο τομέα: Οι
βεβαιώσεις απασχόλησης στον Δημόσιο Τομέα θα
πρέπει να έχουν εκδοθεί από τις αρμόδιες υπηρεσίες
και να αναγράφουν με σαφήνεια το χρονικό διάστημα
της εργασίας ή τις ώρες απασχόλησης (σε περίπτωση
ωρομίσθιας απασχόλησης).
2. Επαγγελματική εμπειρία στον ιδιωτικό τομέα: Οι
βεβαιώσεις απασχόλησης στον Ιδιωτικό Τομέα εφόσον
πρόκειται για: α) Μισθωτούς θα πρέπει να έχουν εκδοθεί από τον εργοδότη και να αναγράφουν με σαφήνεια
το χρονικό διάστημα της εργασίας (ή τις ώρες απασχόλησης σε περίπτωση ωρομίσθιας απασχόλησης, καθώς
επίσης και επικυρωμένα φωτοαντίγραφα βιβλιαρίων
ενσήμων του ΙΚΑ ή βεβαίωση ενσήμων για το αντίστοιχο χρονικό διάστημα. β) Ελεύθερους Επαγγελματίες θα
πρέπει απαραίτητα να έχουν εκδοθεί από το αντίστοιχο
Επαγγελματικό ή άλλο Επιμελητήριο ή Επαγγελματικό
Σύλλογο και να αναγράφουν με σαφήνεια το χρονικό
διάστημα άσκησης του επαγγέλματος.
3. Επαγγελματική εμπειρία σε σωματεία, συλλόγους,
ομοσπονδίες κ.λπ.: Η επαγγελματική εμπειρία βεβαιώνεται με τη κατάθεση συμβολαίων, όπου θα αναγράφε-
ται το είδος της σχέσης εργασίας, καθώς επίσης και ο
ακριβής χρόνος απασχόλησης. Τα συμβόλαια θα πρέπει
να συνοδεύονται με επικυρωμένα φωτοαντίγραφα βιβλιαρίων ενσήμων για το αντίστοιχο χρονικό διάστημα.
4. Επαγγελματική εμπειρία εκτός Ελλάδος: Η επαγγελματική εμπειρία εκτός Ελλάδος αναγνωρίζεται
εφόσον ο υποψήφιος υποβάλει: α) Δήλωση εργοδότη
συνοδευμένη από επίσημη μετάφραση. β) Στοιχεία
επικοινωνίας του εργοδότη.
5. Σημαντική Παρατήρηση: Δικαιολογητικά που δεν
εμπίπτουν στις παραπάνω κατηγορίες δεν γίνονται δεκτά ως αποδεικτικά επαγγελματικής προϋπηρεσίας και
δεν αξιολογούνται.
Για να λάβει ο υποψήφιος 5 μόρια θα πρέπει να έχει
τουλάχιστον 2 ημερολογιακά έτη επαγγελματικής
εμπειρίας (24 μήνες). Σε περίπτωση λιγότερης χρονικά εμπειρίας λαμβάνει κλασματικά αντίστοιχα μόρια,
π.χ για 9 μήνες επαγγελματικής εμπειρίας λαμβάνει
(9Χ5)/24 = 1,875 8 Η εκπαιδευτική εμπειρία βεβαιώνεται από την αρμόδια διεύθυνση εκπαίδευσης που
υπηρέτησε ο υποψήφιος. Σε περίπτωση ιδιωτικού εκπαιδευτηρίου από το μισθολόγιο του ιδιωτικού εκπαι-
δευτηρίου και από βεβαίωση του εργοδότη όπου θα
αναφέρονται τα εκπαιδευτικά καθήκοντα του υποψηφίου. Για να λάβει ο υποψήφιος 10 μόρια θα πρέπει να
έχει τουλάχιστον 2 ημερολογιακά έτη εκπαιδευτικής
εμπειρίας (24 μήνες). Σε περίπτωση λιγότερης χρονικά εμπειρίας λαμβάνει κλασματικά αντίστοιχα μόρια,
π.χ για 13 μήνες εκπαιδευτικής εμπειρίας λαμβάνει
(13Χ10)/24 = 5,416. Η εκπαιδευτική εμπειρία δεν μπορεί να υπολογιστεί ως επαγγελματική εμπειρία.
9 Η μέγιστη μοριοδότηση ανά κριτήριο μπορεί να
διαφοροποιείται μετά από απόφαση της Συνέλευση
του τμήματος κατά τη διαδικασία προκήρυξης της ειδικότητας που θα δεχτεί ΜΦ στο Π.Μ.Σ.
1.4. Διεύθυνση
του Μεταπτυχιακού Προγράμματος
Η Συνέλευση του Τμήματος είναι αρμόδια για την κατάρτιση και την αποτελεσματική εφαρμογή του Π.Μ.Σ
έπειτα από σχετική εισήγηση της Σ.Ε. του Π.Μ.Σ. Ειδικότερα η Συνέλευση του Τμήματος είναι αρμόδια για
τα εξής:
1. Έγκριση προκήρυξης και βιώσιμης λειτουργίας
μίας ειδικότητας του Π.Μ.Σ.
2. Έγκριση των κριτηρίων για την επιλογή των μεταπτυχιακών φοιτητών σε κάθε ειδικότητα του Π.Μ.Σ.
3. Έγκριση του προγράμματος σπουδών κάθε ειδικότητας του Π.Μ.Σ.
4. Έγκριση του προϋπολογισμού του Π.Μ.Σ.
5. Απόφαση για το ύψος των τελών φοίτησης και τον
αριθμό των υποτροφιών.
6. Απόφαση για το ύψος της αμοιβής των διδασκόντων για τις δαπάνες διδασκαλίας τους στο Π.Μ.Σ. πέ-
ραν των τυπικών διδακτικών τους υποχρεώσεων στο
Τμήμα, σύμφωνα με όσα προβλέπονται στις κείμενες
διατάξεις.
7. Απόφαση για το προσωπικό που θα απασχοληθεί
στην γραμματειακή και τεχνολογική υποστήριξη του
Π.Μ.Σ.
8. Απόφαση για οποιοδήποτε θέμα εισηγηθεί η Συντονιστική Επιτροπή του Π.Μ.Σ. για την αποτελεσματι-
κή εφαρμογή του μεταπτυχιακού προγράμματος.
Ο Διευθυντής του Π.Μ.Σ. ορίζεται από τη Συνέλευση του Τμήματος και ανήκει κατά προτεραιότητα
(ν. 4957/2022) στη βαθμίδα του Καθηγητή ή του Αναπληρωτή Καθηγητή. Ο Διευθυντής του Π.Μ.Σ. προε-
δρεύει της Συντονιστικής Επιτροπής (Σ.Ε.) του Π.Μ.Σ.,
συνεργάζεται με τον Υπεύθυνο κάθε ειδικότητας και
εισηγείται στην Συνέλευση του Τμήματος κάθε θέμα
που αφορά στην αποτελεσματική εφαρμογή του Π.Μ.Σ.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
Η θητεία του Διευθυντή του Π.Μ.Σ. είναι διετής και μπορεί να ανανεωθεί χωρίς περιορισμό.
Ως Υπεύθυνος για κάθε υπό προκήρυξη ειδικότητα
ορίζεται κάθε Απρίλιο από τη Συνέλευση ένα μέλος ΔΕΠ
του Τμήματος με συναφές επιστημονικό έργο με την ειδικότητα που πρόκειται να προκηρυχθεί. Ο Υπεύθυνος
κάθε ειδικότητας είναι αρμόδιος για την κατάθεση του
προγράμματος σπουδών της ειδικότητας στη Σ.Ε. του
Π.Μ.Σ., το συντονισμό του προγράμματος σπουδών της
ειδικότητας και τη συνεπή υλοποίησή του.
Η Συντονιστική Επιτροπή (Σ.Ε.) του Π.Μ.Σ. εκλέγεται
ανά διετία με απόφαση της Συνέλευσης του Τμήματος
και απαρτίζεται από 5 μέλη ΔΕΠ του Τμήματος που
έχουν αναλάβει ενεργό μεταπτυχιακό έργο ή την επίβλεψη διδακτορικών διατριβών. Η θητεία όλων των με-
λών της Σ.Ε. δύναται να ανανεωθεί από τη Συνέλευση.
Ειδικότερα:
1. Ο Διευθυντής του Π.Μ.Σ. προεδρεύει της Συντονιστικής Επιτροπής.
2. Ο Διευθυντής του Π.Μ.Σ. είναι αρμόδιος για την έκδοση των εντολών πληρωμής των σχετικών δαπανών.
3. Η Σ.Ε. συνεργάζεται με τον Υπεύθυνο κάθε ειδικότητας και είναι αρμόδια για την παρακολούθηση και τη
λειτουργία του προγράμματος.
4. Η Σ.Ε. εισηγείται στη Συνέλευση του Τμήματος για
το ύψος των τελών φοίτησης, για το ύψος και το είδος
των δαπανών διδασκαλίας του διδακτικού προσωπικού
του Π.Μ.Σ. καθώς και τα ειδικότερα θέματα σχετικά
με τον προϋπολογισμό και το κόστος λειτουργίας του
Π.Μ.Σ.
5. Η Σ.Ε. εισηγείται στην Συνέλευση του Τμήματος για
την απασχόληση προσωπικού που θα εργασθεί για την
γραμματειακή και τεχνολογική υποστήριξη του Π.Μ.Σ.
6. Η Σ.Ε. συντάσσει και εισηγείται στην Συνέλευση του
Τμήματος τον προϋπολογισμό και τον οικονομικό απολογισμό του Π.Μ.Σ. κάθε έτος και είναι αρμόδια για την
παρακολούθηση της εκτέλεσης του προϋπολογισμού.
7. Η Σ.Ε. εισηγείται στην Συνέλευση του Τμήματος
θέματα σχετικά με διαγραφή, αναστολή ή παράταση
φοίτησης μεταπτυχιακών φοιτητών, καθώς και τις προϋποθέσεις για τη χορήγηση υποτροφιών.
8. Η Σ.Ε. εισηγείται στη Συνέλευση του Τμήματος για
κάθε θέμα που κρίνει ότι αφορά στην εύρυθμη λειτουργία του Π.Μ.Σ.
9. Για κάθε μεταπτυχιακό φοιτητή που εισάγεται σε
μία ειδικότητα του Π.Μ.Σ., ορίζεται από τη Συντονιστική
Επιτροπή ένας Καθηγητής ως ακαδημαϊκός σύμβουλος ο οποίος διδάσκει στην αντίστοιχη ειδικότητα του
Π.Μ.Σ.
10. Η Επιτροπή Επιλογής (Ε.Ε.) ορίζεται από τη Σ.Ε. και
συγκροτείται από μέλη ΔΕΠ του Τμήματός με συναφές
επιστημονικό έργο με την υπό προκήρυξη ειδικότητα.
Η Ε.Ε. είναι υπεύθυνη για την επιλογή των εισακτέων
της προκηρυγμένης ειδικότητας, σύμφωνα με όσα ορίζονται στον παρόντα Κανονισμό.
11. Η Επιτροπή Ενστάσεων ορίζεται από την Σ.Ε.,
συγκροτείται από μέλη ΔΕΠ του Τμήματός που δεν
ανήκουν στην ΕΕ, και είναι υπεύθυνη για την εξέταση
των ενστάσεων που τυχόν υποβληθούν και αφορούν
στην διαδικασία επιλογής των εισακτέων.
1.5. Πρόγραμμα Μαθημάτων
Τα μαθήματα και η ερευνητική απασχόληση για την
απονομή των τίτλων του Π.Μ.Σ. περιγράφονται ως εξής:
(α) Κάθε μάθημα διδάσκεται στην ελληνική ή/και
στην αγγλική γλώσσα επί 39 ώρες, οι οποίες αντιστοιχούν σε 13 συναντήσεις διάρκειας τριών (3) ωρών η κα-
θεμία, έχουν τη μορφή σεμιναρίου και διακρίνονται σε
τρεις κατηγορίες, τα μαθήματα κορμού, τα κατ’ επιλογή
υποχρεωτικά μαθήματα και τα σεμινάρια Διπλωματικής
Μεταπτυχιακής Εργασίας. Το σεμινάριο Διπλωματικής
Μεταπτυχιακής Εργασίας μπορεί να λάβει τη μορφή
εξατομικευμένης μελέτης για κάθε φοιτητή και λαμβάνει ένα ενιαίο βαθμό μετά την υποστήριξη της διπλω-
ματικής εργασίας ενώπιον της τριμελούς εξεταστικής
επιτροπής
(β) Κάθε προσφερόμενο μάθημα πιστώνεται με μονάδες (ECTS) «λαμβανομένου υπόψη του συνολικού
φόρτου εργασίας που απαιτείται για την επιτυχή ολοκλήρωσή» του (άρθρο 2, παρ. 1, της υπουργικής από-
φασης Φ5/89656/Β3, Β΄ 1466/2007). Ο συνολικός φόρτος εργασίας ανά εξάμηνο αποτιμάται σε ένα ανώτατο
όριο τριάντα (30) πιστωτικών μονάδων. Ειδικότερα:
Τα μαθήματα κορμού πιστώνονται με 15 ECTS.
Τα κατ’ επιλογή μαθήματα πιστώνονται με 15 ECTS.
Το Σεμινάριο Μεταπτυχιακής Διπλωματικής Εργασίας
και η εκπόνησή της πιστώνεται με 30 ECTS. Εάν ο φοιτητής επιλέξει να επιμερίσει το φόρτο της Διπλωματικής
Μεταπτυχιακής Εργασίας σε 2 εξάμηνα (το Γ’ και το Δ’
Εξάμηνο) τότε λαμβάνει 15 ECTS για κάθε εξάμηνο.
Για την απόκτηση Μεταπτυχιακού Διπλώματος Ειδίκευσης απαιτείται η συμπλήρωση εκατό είκοσι (120)
πιστωτικών μονάδων (ECTS).
(γ) Οι φοιτητές υποχρεούνται να παρακολουθήσουν και να εξετασθούν επιτυχώς σε τουλάχιστον έξι
(6) μεταπτυχιακά μαθήματα τα οποία αντιστοιχούν
σε 90 πιστωτικές μονάδες και να παρακολουθήσουν
σεμινάριο για να εκπονήσουν επιτυχώς μεταπτυχιακή
διπλωματική εργασία η οποία αντιστοιχεί σε τριάντα
(30) πιστωτικές μονάδες. Κάθε μάθημα βαθμολογείται
από 0-10 και βάση επιτυχίας θεωρείται το 5.
Ειδικότερα:
1. Οι μεταπτυχιακοί φοιτητές και των τριών ειδικοτήτων υποχρεούνται να παρακολουθήσουν επιτυχώς δύο
(2) μαθήματα κορμού (2 Χ 15 ECTS = 30 ECTS), τα οποία
διδάσκονται κατά τα δύο πρώτα εξάμηνα σπουδών
και τέσσερα (4) κατ’ επιλογήν υποχρεωτικά μαθήματα
(4 X 15 = 60), τα οποία διδάσκονται σε οποιοδήποτε
εξάμηνο σπουδών.
2. Τουλάχιστον το ένα (1) από τα δύο (2) μαθήματα
κορμού είναι υποχρεωτικά μάθημα συναφές με τις μεθόδους έρευνας της επιστημονικής κατεύθυνσης στην
οποία ειδικεύονται οι μεταπτυχιακοί φοιτητές.
3. Τουλάχιστον τα τρία (3) από τα τέσσερα (4) κατ’
επιλογήν υποχρεωτικά μαθήματα που θα επιλέξουν οι
φοιτητές πρέπει να ανήκουν στα προσφερόμενα μαθήματα της ειδίκευσης που παρακολουθούν.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
4. Ένα από τα κατ’ επιλογήν μαθήματα δύνανται οι
φοιτητές να τα παρακολουθήσουν από άλλη ειδικότητα
ή από άλλο Π.Μ.Σ. που λειτουργεί στο Τμήμα, εφόσον
τους δεχτεί ο διδάσκων και το επιτρέψει ο διευθυντής
του Π.Μ.Σ.
(δ) Μετά το τέλος του Γ’ εξαμήνου οι φοιτητές είναι
υποχρεωμένοι να αναλάβουν την εκπόνηση μεταπτυχιακής διπλωματικής εργασίας υπό την εποπτεία ενός
μέλους ΔΕΠ του Τμήματος. Ειδικότερα:
1. Η μεταπτυχιακή διπλωματική εργασία πρέπει να
έχει συνάφεια με το αντικείμενο του Π.Μ.Σ. και της ειδικότητας του φοιτητή. Για την εξέταση της διπλωματικής
εργασίας ορίζεται τριμελής επιτροπή στην οποία συμμετέχουν ο επιβλέπων και δύο άλλα μέλη που έχουν
αντικείμενο συναφές με το Π.Μ.Σ. Η μεταπτυχιακή διπλωματική εργασία βαθμολογείται από 0-10 και βάση
επιτυχίας θεωρείται το 5.
2. Ο ορισμός της τριμελούς επιτροπής γίνεται από τη
Συνέλευση του Τμήματος μετά από αίτηση του επιβλέποντος ή του μεταπτυχιακού φοιτητή.
3. Όταν μέλη ΔΕΠ του Τμήματος αποχωρούν λόγω
συμπληρώσεως του ορίου ηλικίας ή αποχωρούν λόγω
διορισμού τους σε άλλο ΑΕΙ μπορούν να παραμείνουν
ως επιβλέποντες.
(ε) Τα προσφερόμενα μαθήματα μπορεί να μετακινούνται από εξάμηνο σε εξάμηνο ανάλογα με τις διδα-
κτικές δυνατότητες του Τμήματος και σύμφωνα με το
σύστημα των πιστωτικών μονάδων (ECTS).
(στ) Για τις περιόδους των μαθημάτων και των εξετάσεων ακολουθείται το πρόγραμμα των εξαμήνων και
εξεταστικών περιόδων του Τμήματος. Η αξιολόγηση
των φοιτητών στα μαθήματα μπορεί να γίνει με εκπόνηση γραπτών εργασιών, γραπτών εξετάσεων ή συν-
δυασμό γραπτών εργασιών και γραπτών εξετάσεων.
(ζ) Η διαδικασία ανάθεσης μαθημάτων και επίβλεψης
μεταπτυχιακών φοιτητών για την εκπόνηση της μεταπτυχιακής διπλωματικής εργασίας αποφασίζεται από
τη Συνέλευση του Τμήματος ύστερα από εισήγηση της
Σ.Ε. Κάθε διδάσκων μπορεί να επιβλέψει σε κάθε έτος
έως 6 φοιτητές.
(η) Η Σ.Ε. μπορεί να εισηγηθεί στη Συνέλευση του
Τμήματος τη δυνατότητα λειτουργίας θερινών εξαμήνων για ταχύρρυθμη εκπαιδευτική κάλυψη ύλης
εξαμήνου σε ορισμένα προσφερόμενα μαθήματα. Οι
απαιτήσεις για την παρακολούθηση και εξέταση των
μαθημάτων σε θερινό εξάμηνο παραμένουν ίδιες όπως
προβλέπονται στον παρόντα κανονισμό.
1.6. Ερευνητική και Βοηθητική Απασχόληση
Μεταπτυχιακών Φοιτητών - Υποτροφίες
Οι υποψήφιοι για Μεταπτυχιακό Δίπλωμα Ειδίκευσης προσφέρουν ερευνητικές και βοηθητικές υπηρε-
σίες στα Εργαστήρια του Τμήματος, σε συνέδρια κ.λπ.
Μπορούν επίσης να συμμετέχουν σε εκπαιδευτικά προγράμματα ελληνικών ή ξένων Πανεπιστημίων, να συ-
νεργάζονται με Πανεπιστήμια, ερευνητικά κέντρα κ.ά.
ιδρύματα της Ελλάδας ή του εξωτερικού. Προς τούτο
οι υποψήφιοι μπορούν να υποστηριχθούν οικονομικά
από το Πανεπιστήμιο Κρήτης - μετά από έγκριση της
Συνέλευσης του Τμήματος - ή από άλλο φορέα, για τη
μετακίνηση και διαμονή τους σε πόλεις της Ελλάδας ή
του εξωτερικού.
Το ΠΜΣ δύναται να παρέχει έναν αριθμό ανταποδοτικών υποτροφιών ή βραβεία αριστείας, σε μεταπτυ-
χιακούς φοιτητές σύμφωνα με απόφαση της Συνέλευσης του Τμήματος και μετά από εισήγηση της ΣΕ του
προγράμματος. Οι υποτροφίες θα δίνονται με βάση
ακαδημαϊκά ή άλλα αντικειμενικά κοινωνικά κριτήρια, σύμφωνα με εισήγηση της Σ.Ε. και απόφασης της
Συνέλευσης του Τμήματος και θα εγγράφονται στον
εγκεκριμένο προϋπολογισμό του Προγράμματος.
Το ΠΜΣ προβλέπεται να χορηγεί υποτροφίες
κατ’ εφαρμογή των διατάξεων του άρθρου 86 του
ν. 4957/2022 για το δικαίωμα δωρεάν φοίτησης σε
Π.Μ.Σ. με τέλη φοίτησης, εφόσον πληρούνται τα οικονομικά ή κοινωνικά κριτήρια της κείμενης νομοθεσίας.
Ο συνολικός αριθμός των φοιτητών που απαλλάσσονται των τελών φοίτησης δεν δύναται να υπερβαίνει τον
αριθμό που αντιστοιχεί στο τριάντα τοις εκατό (30%)
του συνόλου των εγγεγραμμένων φοιτητών ανά έτος.
1.7. Διάρκεια Σπουδών
Η μέγιστη διάρκεια για την απόκτηση του Δ.Μ.Σ. είναι
η διπλάσια από την προβλεπόμενη κανονική διάρκεια
φοίτησης στην εκάστοτε υπουργική απόφαση που διέπει τη λειτουργία του Π.Μ.Σ. Οποιαδήποτε παράταση
του χρόνου φοίτησης εγκρίνεται από Συνέλευση του
Τμήματος μετά από τεκμηριωμένη αίτηση του φοιτητή
και σχετική εισήγηση της Σ.Ε.
Μερική φοίτηση σπουδών δύναται να αιτηθεί φοιτητής που εργάζεται αποδεδειγμένα, όπως ορίζει η παρ. 3
του άρθρου 76 του ν. 4957/2022. Η άδεια για μερική
φοίτηση σπουδών μεταπτυχιακού φοιτητή χορηγείται
μετά από εισήγηση της Σ.Ε. και απόφαση της Συνέλευσης του Τμήματος και δεν μπορεί η συνολική διάρκεια
των σπουδών να είναι μεγαλύτερη από τη διάρκεια της
προβλεπόμενης κανονικής διάρκειας σπουδών, ήτοι τα
τέσσερα έτη. Κατά τη διάρκεια της μερικής φοίτησης
σπουδών, ο μεταπτυχιακός φοιτητής μπορεί να εγγράφεται και να παρακολουθεί μαθήματα ή σεμινάρια που
δεν ξεπερνούν τις 15 πιστωτικές μονάδες.
Αναστολή σπουδών μεταπτυχιακού φοιτητή χορηγείται μετά από εισήγηση της συντονιστικής επιτροπής και
απόφαση της Συνέλευσης του Τμήματος για εξαιρετικά
σοβαρούς λόγους (π.χ. απειλητικά για τη ζωή προβλήματα υγείας, μακροχρόνια νοσηλεία, επαπειλούμενη
εγκυμοσύνη, ανάληψη εργασίας σε απομακρυσμένη
περιοχή κ.ά.) και δεν μπορεί να είναι διάρκειας μεγαλύτερης των δύο συνεχόμενων ακαδημαϊκών εξαμή-
νων ούτε μικρότερης του ενός εξαμήνου. Το αίτημα
για αναστολή σπουδών πρέπει να υποβάλλεται πριν
την έναρξη του εξαμήνου. Κάθε μεταπτυχιακός φοιτητής έχει δικαίωμα να ζητήσει, με αίτησή του, αναστολή
φοίτησης. Ο χρόνος αναστολής φοίτησης δεν υπολογίζεται στη διάρκεια των σπουδών που προβλέπεται
στον παρόντα Κανονισμό.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
Ο μεταπτυχιακός φοιτητής ο οποίος λαμβάνει άδεια
αναστολής φοίτησης, όταν επαναλάβει τη φοίτησή του,
εξακολουθεί να υπάγεται στο καθεστώς φοίτησης του
χρόνου εγγραφής του ως μεταπτυχιακός φοιτητής.
Κατά τη διάρκεια της αναστολής αίρεται η φοιτητική
ιδιότητα και αναστέλλονται όλα τα σχετικά δικαιώματα.
1.8. Παρακολούθηση Μαθημάτων
και όροι διαγραφής
Προκειμένου να διδαχθεί ένα μάθημα επιλογής, πρέπει να επιλεγεί τουλάχιστον από οχτώ (8) φοιτητές. Το
σεμινάριο διπλωματικής εργασίας μπορεί να υλοποιηθεί ακόμη και με έναν φοιτητή λόγω της ιδιαιτερότητας
και της ερευνητικής φύσης του. Η παρακολούθηση των
μαθημάτων στο Π.Μ.Σ. είναι υποχρεωτική. Σε περίπτωση αδικαιολόγητων απουσιών πέραν του 1/3 των υπο-
χρεωτικών ωρών παρακολούθησης ενός μαθήματος
ο φοιτητής θα παρακολουθήσει εκ νέου το μάθημα.
Η Συνέλευση του Τμήματος μπορεί επίσης να επιβάλει στο μεταπτυχιακό φοιτητή την παρακολούθηση
μαθημάτων προπτυχιακού επιπέδου, στην περίπτωση
που θα κρίνει ότι η κατάρτιση του δεν είναι επαρκής
στην κατεύθυνση.
Οι φοιτητές οι οποίοι αποτυγχάνουν σε ένα μάθημα
μετά την αξιολόγηση τους σε αυτό, σε δύο εξεταστικές
περιόδους, παραπέμπονται στην Συνέλευση του Τμήματος με το ερώτημα της διαγραφής από τα μητρώα
του Τμήματος. Οι φοιτητές που δεν ολοκληρώνουν τη
διπλωματική τους εργασία μετά από δύο παρατάσεις
του κανονικού χρόνου φοίτησης, παραπέμπονται στην
Συνέλευση του Τμήματος με το ερώτημα της διαγραφής από τα μητρώα του Τμήματος λαμβάνοντας υπόψη
την πορεία προόδου τους και την εισήγηση της Σ.Ε.
Επίσης, ο φοιτητής διαγράφεται σε περίπτωση μη καταβολής των διδάκτρων ή σε περίπτωση μη δήλωσης μα-
θημάτων σε δύο συνεχή εξάμηνα φοίτησής του, εκτός
και εάν έχει εγκριθεί προσωρινή αναστολή σπουδών.
1.9. Εκπόνηση
Μεταπτυχιακής Διπλωματικής Εργασίας
Οι φοιτητές στο Γ’ εξάμηνο καλούνται από τη Γραμματεία του ΠΜΣ να υποβάλλουν αίτημα για εκπόνηση
διπλωματικής εργασίας, εφόσον έχουν ολοκληρώσει
με επιτυχία 60 ECTS. Στο αίτημα αυτό αναγράφεται
ενδεικτικά:
(α) ο προτεινόμενος τίτλος ή το προτεινόμενο ερευνητικό θέμα της διπλωματικής,
(β) μια σύντομη περίληψη της προτεινόμενης εργασίας,
(γ) ο προτεινόμενος επιβλέπων καθηγητής/τρια καθώς και τα υπόλοιπα μέλη της Τριμελούς Εξεταστικής
Επιτροπής που θα πρέπει να έχουν την ίδια ή συναφή
επιστημονική ειδικότητα με το γνωστικό αντικείμενο
του Π.Μ.Σ.
Η Συνέλευση του Τμήματος εγκρίνει το θέμα της
μεταπτυχιακής διπλωματικής εργασίας κάθε φοιτητή,
τον Επιβλέποντα Καθηγητή και την τριμελή επιτροπή
μετά από σχετική εισήγηση της Συντονιστικής Επιτροπής (Σ.Ε.). Η Σ.Ε. κάνει την εισήγησή της αφού συζητά
τις προτάσεις των φοιτητών και τους κατανέμει στους
επιβλέποντες καθηγητές λαμβάνοντας υπόψη τις προτιμήσεις των φοιτητών, τη διαθεσιμότητα των καθη-
γητών καθώς και τα ερευνητικά τους ενδιαφέροντα.
Στην περίπτωση που δεν κατατεθεί πρόταση θέματος
εντός των χρονικών ορίων που ορίζει η πρόσκληση της
Γραμματείας, η Σ.Ε. ορίζει τον Επιβλέποντα Καθηγητή,
ο οποίος απαιτείται να είναι μέλος του Μεταπτυχιακού Προγράμματος, καθώς και τα άλλα δύο μέλη της
Τριμελούς, που στην συνέχεια σε συνεννόηση με τον
φοιτητή ορίζουν το θέμα.
Η μορφή της μεταπτυχιακής διπλωματικής εργασίας ακολουθεί τους κανόνες συγγραφής ακαδημαϊκής
γραφής της American Psychological Association (ΑPA)
και όποιες ειδικότερες προσαρμογές θεσπίσει η Σ.Ε
του Π.Μ.Σ.
Η μεταπτυχιακή διπλωματική εργασία υποστηρίζεται ενώπιον τριμελούς επιτροπής αποτελούμενης από
τον επιβλέποντα και δύο άλλα μέλη (το ένα μέλος της
τριμελούς επιτροπής μπορεί να είναι ερευνητής ή διδάσκων στο Π.Μ.Σ. εκτός του οικείου Τμήματος), τα
οποία τα ορίζει η Συνέλευση του Τμήματος, σύμφωνα
με όσα ορίζονται στον παρόντα Κανονισμό και στις
κείμενες διατάξεις.
Κατά τη διαδικασία εξέτασης της μεταπτυχιακής διπλωματικής εργασίας, η τριμελής επιτροπή συνεκτιμά
και αξιολογεί τα εξής:
1. Tη γενική αναλυτική και συνθετική ικανότητα του
φοιτητή,
2. την επαρκή βιβλιογραφική τεκμηρίωση του θέματος,
3. τον πλούτο, την ποιότητα και την αξιοπιστία των
βιβλιογραφικών πηγών,
4. τη μεθοδολογία που ακολουθήθηκε για τη διερεύνηση του θέματος,
5. τον τρόπο επεξεργασίας και ανάλυσης των στοιχείων της έρευνας σε σχέση με το αντικείμενο της μελέτης,
6. την επιστημονική συμβολή της διπλωματικής εργασίας,
7. τη σαφήνεια ως προς τη διατύπωση των στόχων ερωτημάτων - υποθέσεων της μελέτης καθώς και των
νοημάτων,
8. τη γενικότερη ποιότητα και σαφήνεια των νοημάτων της εργασίας.
Μετά την επιτυχή υποστήριξη της διπλωματικής εργασίας ο υποψήφιος υποχρεούται να καταθέσει αντίτυ-
πο της εργασίας του σε ψηφιακή μορφή (σε pdf) στη
Γραμματεία του Τμήματος. Σε περίπτωση αρνητικής
κρίσης, υπάρχει η δυνατότητα επανυποβολής της εργασίας εντός 2 μηνών, προκειμένου ο μεταπτυχιακός
φοιτητής να βελτιώσει την εργασία σύμφωνα με τις
υποδείξεις της τριμελούς επιτροπής.
1.10. Προσωπικό του Π.Μ.Σ.
α) Διδάσκοντες του Π.Μ.Σ.
Τη διδασκαλία των μαθημάτων και την επίβλεψη των
μεταπτυχιακών διπλωματικών εργασιών μπορούν να
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
αναλαμβάνουν όσοι προβλέπονται από το άρθρο 83
του ν. 4957/2022 και τον εσωτερικό κανονισμό μεταπτυχιακών σπουδών του Πανεπιστημίου Κρήτης. Το
διδακτικό έργο ανατίθεται από τη Συνέλευση του Τμήματος, κατόπιν εισήγησης της Συντονιστικής Επιτροπής
του Π.Μ.Σ., όπως ορίζεται από την κείμενη νομοθεσία
στις ακόλουθες κατηγορίες διδασκόντων:
α) Διδάσκοντες που είναι μέλη Διδακτικού Ερευνητικού Προσωπικού (Δ.Ε.Π.), Ειδικού Εκπαιδευτικού
Προσωπικού (Ε.Ε.Π.), Εργαστηριακού Διδακτικού Προσωπικού (Ε.ΔΙ.Π.) και Ειδικού Τεχνικού Εργαστηριακού
Προσωπικού (Ε.Τ.Ε.Π.) του Τμήματος ή άλλων Τμημάτων του ίδιου ή άλλου Ανώτατου Εκπαιδευτικού Ιδρύ-
ματος (Α.Ε.Ι.) ή Ανώτατου Στρατιωτικού Εκπαιδευτικού
Ιδρύματος (Α.Σ.Ε.Ι.), με πρόσθετη απασχόληση πέραν
των νόμιμων υποχρεώσεών τους (όπως ορίζει η παρ. 1
του άρθρου 83 του νόμου 4957/2022),
β) Διδάσκοντες που είναι ομότιμοι Καθηγητές ή
αφυπηρετήσαντα μέλη Δ.Ε.Π. του Τμήματος ή άλλων
Τμημάτων του ιδίου ή άλλου Α.Ε.Ι.,
γ) συνεργαζόμενους καθηγητές,
δ) εντεταλμένους διδάσκοντες,
ε) επισκέπτες καθηγητές ή επισκέπτες ερευνητές,
στ) ερευνητές και ειδικούς λειτουργικούς επιστήμονες
ερευνητικών και τεχνολογικών φορέων του άρθρου 13Α
του ν. 4310/2014 (Α’ 258) ή λοιπών ερευνητικών κέντρων
και ινστιτούτων της ημεδαπής ή αλλοδαπής,
ζ) επιστήμονες αναγνωρισμένου κύρους, οι οποίοι
διαθέτουν εξειδικευμένες γνώσεις και σχετική εμπειρία
στο γνωστικό αντικείμενο του Π.Μ.Σ.
Όλες οι κατηγορίες διδασκόντων αμείβονται αποκλειστικά από τους πόρους του Π.Μ.Σ. σύμφωνα με τις
ισχύουσες κάθε φορά νομοθετικές διατάξεις και κανονισμούς του Πανεπιστημίου Κρήτης. Οι διδάσκοντες
μπορούν να λαμβάνουν οικονομική αμοιβή εφόσον
πληρούν τις προϋποθέσεις της κείμενης νομοθεσίας. Το
ύψος της οικονομικής αμοιβής καθορίζεται κάθε έτος
από την Σ.Ε. του Π.Μ.Σ. και μετά από απόφαση της Συνέλευση του Τμήματος, λαμβάνοντας υπόψη τους περι-
ορισμούς της παρ. 1 του άρθρου 83 του ν. 4957/2022.
β) Προσκεκλημένοι ομιλητές
Ως προσκεκλημένοι ομιλητές, που μπορούν να
συμμετάσχουν στη διδασκαλία ενός μεταπτυχιακού
μαθήματος με μία σύντομης διάρκειας διδακτική παρέμβαση διάρκειας από 3-9 ώρες, ορίζονται όσοι έχουν
διδακτορικό δίπλωμα ή έχουν τεκμηριωμένα αναπτύξει
εξειδικευμένη επαγγελματική εμπειρία σε μία από τις
ειδικεύσεις του Π.Μ.Σ. χωρίς να κατέχουν απαραίτητα
Διδακτορικό Δίπλωμα.
Όσοι συμβάλλουν στο διδακτικό έργο του Π.Μ.Σ.
ως προσκεκλημένοι ομιλητές, οι οποίοι δεν είναι μέλη
του Πανεπιστημίου Κρήτης, μπορούν να λαμβάνουν
επιμίσθιο και να καλύπτονται τα έξοδα μετακίνησης
ή/και ημερήσιας αποζημίωσης. Ο αριθμός των προσκεκλημένων ομιλητών στο Π.Μ.Σ. καθώς και το ύψος
της αμοιβής καθορίζονται κάθε έτος από την Σ.Ε. του
Π.Μ.Σ και εγκρίνονται από τη Συνέλευση του Τμήματος,
σύμφωνα με τις διατάξεις της παρ. 1 του άρθρου 83
του ν. 4957/2022.
(γ) Προσωπικό γραμματειακής ή/και τεχνολογικής
υποστήριξης
Το προσωπικό που αναλαμβάνει τη γραμματειακή
ή τεχνολογική υποστήριξη του Π.Μ.Σ ορίζεται από τη
Σ.Ε. του Π.Μ.Σ. και εγκρίνεται από την Συνέλευση του
Τμήματος. Το προσωπικό αυτό, εφόσον είναι μέλος του
Πανεπιστημίου Κρήτης, δύναται να λάβει επιμίσθιο για
το έργο του μόνο εάν το έργο που θα προσφέρει είναι
πέραν από τις τυπικές υποχρεώσεις του και το ωράριο
του. Το ύψος του επιμισθίου ή της αμοιβής (για προσωπικό εκτός Πανεπιστημίου Κρήτης) εισηγείται η Σ.Ε.
του Π.Μ.Σ και εγκρίνει με απόφασή της η Συνέλευση
του Τμήματος.
1.11. Καταβολή τελών φοίτησης
Το ύψος των τελών φοίτησης ορίζεται σε 1500 Ευρώ
ανά έτος και 3000 Ευρώ για το σύνολο των δύο ετών
για κάθε φοιτητή που δεν απαλλάσσεται από αυτά. Οι
φοιτητές αιτούνται για απαλλαγή από τα τέλη φοίτησης ανά έτος, εφόσον πληρούν κριτήρια που θέτει η
κείμενη νομοθεσία και δεν ξεπερνούν το 30% των εγγεγραμμένων φοιτητών τους έτους φοίτησής τους. Το
ποσό αυτό καταβάλλεται τμηματικά σε προκαταβολή
και τέσσερις ισόποσες δόσεις, οι οποίες καταβάλλονται στην αρχή κάθε εξαμήνου φοίτησης. Η διαδικασία
της τμηματικής καταβολής ακολουθείται ανεξάρτητα
από το πρόγραμμα πλήρους ή μερικής φοίτησης που
ακολουθεί ο φοιτητής. Σε περίπτωση αναστολής σπουδών επιτρέπεται η μη καταβολή της δόσης των τελών
φοίτησης για το εξάμηνο που έχει ζητηθεί αναστολή,
εκτός και αν πρόκειται για το Α εξάμηνο σπουδών. Η
αντίστοιχη δόση καταβάλλεται στο εξάμηνο που θα
επανέλθει ο φοιτητής. Οι φοιτητές είναι υποχρεωμένοι
να καταβάλουν κάθε δόση των τελών φοίτησης πριν
ξεκινήσει η πρώτη εβδομάδα μαθημάτων του κάθε
εξαμήνου, άλλως δεν έχουν δικαίωμα εγγραφής και
δήλωσης μαθημάτων στο εξάμηνο αυτό. Εάν ένας
φοιτητής δεν καταβάλει την προβλεπόμενη δόση των
τελών φοίτησης για δύο συνεχόμενα εξάμηνα, η Σ.Ε.
εισηγείται στη Συνέλευση του Τμήματος τη διαγραφή
του από τα μητρώα του Τμήματος.
1.12. Λοιπά ζητήματα
Για οποιοδήποτε ζήτημα δεν προβλέπεται ειδικώς
από τον παρόντα κανονισμό, ακολουθείται ό,τι προβλέπει ο κανονισμός μεταπτυχιακών σπουδών του
Πανεπιστημίου Κρήτης και η κείμενη νομοθεσία.
Παράρτημα της υπ’ αρ. 508ης/23-11-2023 απόφασης
της Συγκλήτου του Πανεπιστημίου Κρήτης με τίτλο
«Τροποποίηση της υπ’ αρ. 28376/06.12.2021 (Β’ 1169)
απόφασης ίδρυσης και έγκρισης του κανονισμού σπουδών του Προγράμματος Μεταπτυχιακών Σπουδών με
τίτλο «Επιστήμες της Αγωγής: Παιδαγωγική και Διδακτική Πράξη» του Παιδαγωγικού Τμήματος Προσχολικής
Εκπαίδευσης του Πανεπιστημίου Κρήτης, σύμφωνα με
τον ν. 4957/2022.»
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
Σύντομη περιγραφή των μαθημάτων
ΜΕΑ 105
Μεθοδολογία έρευνας προχωρημένου επιπέδου
Ειδίκευση
Α, Β, Γ
ECTS
Περιγραφή
Το μάθημα στοχεύει στην εισαγωγή των μεταπτυχιακών φοιτητών σε προχωρημένες έννοιες στο
χώρο της έρευνας στην εκπαίδευση και στην απόκτηση των γνώσεων εκείνων, οι οποίες θα τους
βοηθήσουν:
α) να κατανοούν και να αξιολογούν τα αποτελέσματα εκπαιδευτικών ερευνών και
β) να αναλαμβάνουν οι ίδιοι εκπαιδευτικές έρευνες.
Με την επιτυχή ολοκλήρωση του μαθήματος ο/η φοιτητής/τρια θα είναι σε θέση να:
Κατανοεί τις βασικές αρχές που διέπουν την έρευνα στην εκπαίδευση.
Έχει αποκτήσει εξοικείωση με την ερευνητική ορολογία, ώστε να είναι σε θέση να κατανοεί τα
πορίσματα των εκπαιδευτικών ερευνών.
Γνωρίζει και να εφαρμόζει τις τεχνικές δειγματοληψίας και τις μεθόδους συλλογής ποσοτικών και
ποιοτικών ερευνητικών δεδομένων.
Έχει γνώση των κυριότερων ποσοτικών και ποιοτικών μεθοδολογικών σχεδιασμών της εκπαιδευτικής
έρευνας.
Κατανοεί βασικές μεθόδους ανάλυσης ποσοτικών και ποιοτικών δεδομένων.
• Ερμηνεύει και αξιολογεί συμπεράσματα/ευρήματα ποσοτικών και ποιοτικών δεδομένων.
• Σχεδιάζει μία ερευνητική πρόταση με σκοπό την συστηματική
εξέταση ζητημάτων της εκπαιδευτικής έρευνας.
• Έχει γνώση του τρόπου συγγραφής ερευνητικών εργασιών.
ΜΕΑ 106
Στατιστική στην Εκπαίδευση
Ειδίκευση
Α,Β,Γ
ECTS
Περιγραφή
Η χρήση του στατιστικού πακέτου SPSS για ανάλυση ποσοτικών δεδομένων σε έρευνες στις
Παιδαγωγικές Επιστήμες. Εισαγωγή στο SPSS. Εισαγωγή δεδομένων και δημιουργία βάσεων
δεδομένων. Οι εντολές recode και compute. Χειρισμός δεδομένων (split file, select cases). Βασικά
γραφήματα. Πίνακες συνάφειας, Χ2 έλεγχος, έλεγχος Fisher. Συντελεστής συσχέτισης κατά Pearson
και Spearman. Έλεγχος ισότητας μέσων δύο ανεξάρτητων δειγμάτων. Έλεγχος ισότητας μέσων τιμών
για εξαρτημένα δείγματα. Ανάλυση διακύμανσης κατά ένα παράγοντα. Ανάλυση συνδιακύμανσης
με αλληλεπιδράσεις. Απλή γραμμική παλινδρόμηση. Πολλαπλή παλινδρόμηση. Προϋποθέσεις
γενικού γραμμικού μοντέλου. Μη παραμετρικοί έλεγχοι. Διερευνητική παραγοντική ανάλυση.
Συντελεστής Cronbach alpha.
ΜΕΑ 201
Γλωσσική Ανάπτυξη
Ειδίκευση
Α
ECTS
Περιγραφή
Το  μάθημα στοχεύει στη μελέτη των μηχανισμών που διέπουν τη γλωσσική ανάπτυξη/ κατάκτηση
του παιδιού υπό το πρίσμα σύγχρονων ψυχογλωσσολογικών θεωριών, σε συνδυασμό με τις
παιδαγωγικές εφαρμογές των τελευταίων. Στο πλαίσιο του μαθήματος συζητούμε τη διαφορά
μεταξύ γλωσσικής ικανότητας και γλωσσικής πλήρωσης, τη διαμάχη μπιχεβιοριστών και γενετιστών
όσον αφορά την προσέγγιση της γλώσσας και θα αναφερθούμε στο πώς και το γιατί η γλώσσα
διαφοροποιεί τους ανθρώπους από άλλα έμβια. Θα αναλύσουμε τις διαφορές μεταξύ αντίληψης
και παραγωγής λόγου μελετώντας ταυτόχρονα τη μεθοδολογία συλλογής και ανάλυσης γλωσσικού
υλικού. Θα προχωρήσουμε στη σύγκριση της γλωσσικής ανάπτυξης σε μονόγλωσσα, δίγλωσσα
και αλλόγλωσσα παιδιά και θα εξετάσουμε μεθόδους μέτρησης και αξιολόγησης της γλωσσικής
ανάπτυξης, προκειμένου να προτείνουμε προγράμματα παρέμβασης για την ενίσχυση της
γλωσσικής μάθησης και την καλλιέργεια μεταγλωσσικών δεξιοτήτων σε διαφορετικές ομάδες
παιδιών. Οι απόψεις που διατυπώνονται τεκμηριώνονται από την επεξεργασία και τη θεωρητική
εκτίμηση πραγματικών δεδομένων παιδιών προσχολικής  ηλικίας που κατακτούν την ελληνική ως
μητρική γλώσσα.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
MEA 202
Διδακτική της γλώσσας στην προσχολική και σχολική εκπαίδευση
Ειδίκευση
A
ECTS
Περιγραφή
Σκοπός τους μαθήματος αποτελεί η μύηση των μεταπτυχιακών φοιτητών /τριών σε ειδικά θέματα
γλώσσας και γραμματισμού που αφορούν σε παιδιά προσχολικής και σχολικής ηλικίας. Αντικείμενο
των παρουσιάσεων και των εργασιών που θα εκπονηθούν στο μάθημα αποτελεί ο προσδιορισμός
γνώσεων, δεξιοτήτων και στάσεων σε σχέση με το γραμματισμό των παιδιών που αποτελούν κοινό
στόχο της προσχολικής και σχολικής εκπαίδευσης, η μελέτη της εξέλιξής τους ανά εκπαιδευτική
βαθμίδα και η ανάλυση των σύγχρονων διδακτικών προσεγγίσεων που προτείνονται για την
ανάπτυξη αυτών.
Με την επιτυχή ολοκλήρωση του μαθήματος ο/η φοιτητής/ήτρια θα είναι σε θέση να:
• Μπορεί να αξιοποιεί τα ερευνητικά δεδομένα που συλλέγει ώστε να σχεδιάζει διδακτικές
παρεμβάσεις για την ενίσχυση της γλώσσας και του γραμματισμού των παιδιά, λαμβάνοντας
υπόψη τους στόχους και τις ανάγκες της εκάστοτε εκπαιδευτικής βαθμίδας.
• Εξελίσσει τις γνώσης του/της σε σχέση με τη δόμηση και τη συγγραφή μιας επιστημονικής
εργασίας.
• Μπορεί να υποστηρίζει/τεκμηριώνει τις θέσεις του/της για τα θέματα τα σχετικά με το περιεχόμενο
του μαθήματος βασισμένος/η σε επιστημονικά επιχειρήματα.
ΜΕΑ 205
Μεταγλωσσική ανάπτυξη και κατάκτηση του γραπτού λόγου
Ειδίκευση
Α
ECTS
Περιγραφή
Το μάθημα περιλαμβάνει τις εξής ενότητες:
- Εισαγωγικές έννοιες-ορολογία- θεωρίες για τη μεταγλωσσική ανάπτυξη
- Θεωρητικές ερμηνείες για τον ρόλο της μεταγλωσσικής ανάπτυξης στην κατάκτηση του γραπτού
λόγου- ψυχογλωσσολογική προσέγγιση
- Κατηγορίες και μορφές των μεταγλωσσικών δεξιοτήτων
- Αναπτυξιακό πλαίσιο των μεταγλωσσικών δεξιοτήτων
- Μεταγλωσσικές δεξιότητες ως προγνωστικοί δείκτες των δεξιοτήτων γραπτού λόγου
(αναγνωστική αποκωδικοποίηση, αναγνωστική ευχέρεια, αναγνωστική κατανόηση, πρώτη γραφή,
ορθογραφημένη γραφή)
- Μεταγλωσσικές δεξιότητες και δυσκολίες στην κατάκτηση του γραπτού λόγου- σύγχρονες
θεωρητικές ερμηνείες και ερευνητικές προσεγγίσεις
- Αξιολόγηση μεταγλωσσικών δεξιοτήτων- τυπικές και άτυπες δοκιμασίες και διδακτική αξιολόγηση
- Πλεονεκτήματα και μειονεκτήματα της χρήσης των σταθμισμένων τεστ στην εκπαίδευση
- Αξιολόγηση των επιμέρους διαστάσεων των μεταγλωσσικών δεξιοτήτων με βάση το θεωρητικό
αναπτυξιακό τους πλαίσιο
- Σύγχρονες θεωρητικές ερμηνείες και ερευνητικές προσεγγίσεις των διδακτικών προσεγγίσεων
για την ενίσχυση των μεταγλωσσικών δεξιοτήτων
- Ερμηνεία των αποτελεσμάτων της πρώιμης διαγνωστικής αξιολόγησης των μεταγλωσσικών
δεξιοτήτων και σχεδιασμός διδακτικών προσεγγίσεων
- Διδακτικές προσεγγίσεις για την ενίσχυση των μεταγλωσσικών δεξιοτήτων πριν από την έναρξη
της συστηματικής διδασκαλίας του γραπτού λόγου
- Διδακτικές προσεγγίσεις για την ενίσχυση των μεταγλωσσικών δεξιοτήτων κατά τα πρώτα στάδια
της εκμάθησης του γραπτού λόγου
ΜΕΑ 207
Κοινωνικές συνιστώσες της γλωσσικής μάθησης
Ειδίκευση
Α
ECTS
Περιγραφή
Σκοπός του μαθήματος αποτελεί η μύηση των μεταπτυχιακών φοιτητών σε ειδικά θέματα κοινωνιολογίας της εκπαίδευσης και τη μάθησης της γλώσσας. Το μάθημα περιλαμβάνει τις εξής ενότητες:
• Θεωρίες κοινωνικοποίησης (Parsons, Durkheim, Merton, Bronfenbrenner, Bourdieu).
• Γλώσσα και κοινωνία. Η λειτουργία της γλώσσας, η κοινωνική διαστρωμάτωση και η κουλτούρα
της οικογένειας (θεωρία Bernstein, Bourdieu, Labov).
• Διαπολιτισμική εκπαίδευση, διγλωσσία κ.λπ. (θεωρία Cummins).
• Δημοκρατικό σχολείο και εκπαιδευτικές ανισότητες.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
ΜΕΑ 208
Αναδυόμενος γραμματισμός: έρευνα και διδακτικές εφαρμογές
Ειδίκευση
Α
ECTS
Περιγραφή
Σκοπός του μαθήματος είναι η επιστημονική κατάρτιση των μεταπτυχιακών φοιτητών και
φοιτητριών σχετικά με τα σύγχρονα ερευνητικά δεδομένα: (α) για τις γνώσεις και τις δεξιότητες που
σχετίζονται με την αποκωδικοποίηση του γραπτού λόγου, την κατανόηση του μηνύματός του και
την παραγωγή κωδικοποιημένων μηνυμάτων και (β) για τις διδακτικές εφαρμογές δραστηριοτήτων
για την ανάδυση της ανάγνωσης και της γραφής στα παιδιά της προσχολικής και της πρώτης
σχολικής ηλικίας.
ΜΕΑ 209
Δυσκολίες στη μάθηση του γραπτού λόγου: πρώιμος εντοπισμός και έγκαιρη παρέμβαση
Ειδίκευση
Α
ECTS
Περιγραφή
Το μάθημα περιλαμβάνει τις εξής ενότητες:
- Εισαγωγικές έννοιες-ορολογία
- Δυσκολίες στη μάθηση του γραπτού λόγου: οριοθέτηση, χαρακτηριστικά, αιτιολογία
- Σύγχρονες θεωρητικές ερμηνείες και ερευνητικές προσεγγίσεις των δυσκολιών στη μάθηση της
ανάγνωσης και της γραφής
- Σύγχρονες ερευνητικές προσεγγίσεις για τους γνωστικούς και γλωσσικούς παράγοντες που
συνδέονται με την εμφάνιση δυσκολιών στον γραπτό λόγο κατά τα πρώτα στάδια της εκμάθησής του
- Εντοπισμός των παραγόντων που συνδέονται με την εμφάνιση δυσκολιών στον γραπτό λόγο –
κριτήρια εντοπισμού και δυσκολίες αξιολόγησης
- Τυπικές και άτυπες δοκιμασίες και διδακτική αξιολόγηση στις συνιστώσες της ανάγνωσης και
της γραφής
- Τυπικές και άτυπες δοκιμασίες και διδακτική αξιολόγηση σε γλωσσικές και γνωστικές δεξιότητες
που συνδέονται με την εμφάνιση δυσκολιών στον γραπτό λόγο
- Πλεονεκτήματα και μειονεκτήματα της χρήσης των σταθμισμένων τεστ στην εκπαίδευση
- Έγκαιρη ανίχνευση δυσκολιών στη μάθηση της ανάγνωσης και της γραφής
- Σύγχρονες θεωρητικές ερμηνείες και ερευνητικές προσεγγίσεις των διδακτικών παρεμβάσεων
για την αντιμετώπιση δυσκολιών στον γραπτό λόγο κατά τα πρώτα στάδια της εκμάθησής του
- Το μοντέλο της «Ανταπόκρισης στην Παρέμβαση» (RTI)
- Ερμηνεία των αποτελεσμάτων της διαγνωστικής αξιολόγησης και σχεδιασμός παρεμβατικής
διδασκαλίας
- Διδακτικές προσεγγίσεις για την πρώιμη ενίσχυση γλωσσικών και γνωστικών δεξιοτήτων που
συνδέονται με τη μάθηση του γραπτού λόγου.
ΜΕΑ 211
Ψυχοκινητική ανάπτυξη και γραφή στην προσχολική εκπαίδευση
Ειδίκευση
Α
ECTS
Περιγραφή
Σκοπός του μαθήματος είναι η μελέτη και εμβάθυνση σε βασικές θεματικές που σχετίζονται με
την ψυχοκινητική ανάπτυξη της γραφής στην προσχολική ηλικία. Ειδικότερα, στο πλαίσιο του
μαθήματος προσεγγίζεται η έννοια της γραφοκινητικής δεξιότητας, γίνεται η διάκριση μεταξύ
λεπτών κινητικών δεξιοτήτων - γραφοκινητικών δεξιοτήτων - γραφής και μελετώνται βασικές
πτυχές που συνδέονται με την αυτοματοποίηση της κίνησης της γραφής και την επιτυχή παραγωγή
της, με βάση πάντοτε τα σύγχρονα δεδομένα.
Στα περιεχόμενα συγκαταλέγονται η ανάπτυξη της λεπτής κινητικότητας και του οπτικοκινητικού
συντονισμού, η ανάπτυξη και σταθεροποίηση της πλευρικής κυριαρχίας, η ανάπτυξη της γραφής
με το χέρι και η σημασία της για το παιδί προσχολικής ηλικίας, η εξέλιξη της λαβής της γραφής.
Συζητούνται οι γραφοκινητικές δυσκολίες που παρουσιάζονται στη γραφή των παιδιών και
συνδέονται με ψυχολογικούς παράγοντες καθώς και την ακαδημαϊκή τους επίδοση.
Αναλύονται οι κινητικές λειτουργίες που κατακτά το παιδί σε επίπεδο γραφικού χώρου και στάσης
του σώματος (όπως η εκμάθηση της στάσης γραφής, της τοποθέτησης του φύλλου εργασίας, η
συγκράτηση του εργαλείου γραφής, κ.ά.). Αναδεικνύεται η σημασία της έγκαιρης ανίχνευσης των
γραφοκινητικών δυσκολιών για τη μετέπειτα σχολική πορεία του παιδιού και παρουσιάζονται
εργαλεία αξιολόγησης των γραφοκινητικών δεξιοτήτων κατάλληλα για την πρώιμη παιδική ηλικία.
Δίνονται παραδείγματα δραστηριοτήτων και προσεγγίζονται προγράμματα που συμβάλουν στην
ανάπτυξη των γραφοκινητικών δεξιοτήτων των παιδιών.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
ΜΕΑ 213
Διδακτικές πρακτικές για την ενίσχυση της ακουστικής και αναγνωστικής κατανόησης παιδιών
προσχολικής και σχολικής ηλικίας
Ειδίκευση
Α
ECTS
Περιγραφή
Σκοπός τους μαθήματος αποτελεί η μύηση των μεταπτυχιακών φοιτητών /τριών σε ειδικά θέματα
από τον επιστημονικό κλάδο του γραμματισμού και ιδιαίτερα όσον αφορά από το πεδίο που
αφορά την ανάπτυξη της ακουστικής και αναγνωστικής κατανόησης παιδιών προσχολικής και
σχολικής ηλικίας. Αντικείμενο των παρουσιάσεων και των εργασιών που θα εκπονηθούν στο
μάθημα αποτελεί ο εννοιολογικός προσδιορισμός της ακουστικής και αναγνωστικής κατανόησης, η
μελέτη των επιμέρους δεξιοτήτων που τις αφορούν και των σύγχρονων διδακτικών προσεγγίσεων
που προτείνονται για την ανάπτυξη αυτών.
Με την επιτυχή ολοκλήρωση του μαθήματος ο/η φοιτητής/ήτρια θα είναι σε θέση να:
• Μπορεί να αναζητήσει και να συνθέσει ερευνητική βιβλιογραφία σε σχέση με τις παραμέτρους
που αφορούν στο αντικείμενο του μαθήματος.
• Μπορεί να αξιοποιεί τα ερευνητικά δεδομένα που συλλέγει ώστε να σχεδιάζει διδακτικές
παρεμβάσεις για την ενίσχυση της ακουστικής και αναγνωστικής κατανόησης των μαθητών.
• Εξελίσσει τις γνώσης του/της σε σχέση με τη δόμηση και τη συγγραφή μιας επιστημονικής
εργασίας.
• Μπορεί να υποστηρίζει/τεκμηριώνει τις θέσεις του/της για τα θέματα τα σχετικά με το περιεχόμενο
του μαθήματος βασισμένος/η σε επιστημονικά επιχειρήματα.
ΜΕΑ 214
Παιδαγωγικές παρεμβάσεις για τις δυσκολίες μάθησης δεξιοτήτων γραμματισμού
Ειδίκευση
Α
ECTS
Περιγραφή
Στόχος του μαθήματος είναι η εξοικείωση των φοιτητών με διάφορες προσεγγίσεις εκπαιδευτικών
παρεμβάσεων για την αντιμετώπιση δυσκολιών μάθηση του γραπτού λόγου. Ειδικότερα στα
περιεχόμενα του μαθήματος περιλαμβάνονται οι εξής ενότητες
• Παρεμβάσεις για τη βελτίωση της ανάγνωσης με έμφαση στη φωνολογία και στη μορφολογία
• Παρεμβάσεις για τη βελτίωση της ανάγνωσης εστιασμένες σε ευρύτερες γνωστικές δεξιότητες
(π.χ. PREP)
• Παρεμβάσεις μεταγλωσσικών προσεγγίσεων εστιασμένες στη σημασιολογική ενίσχυση (χρήση
χρωματιστών καρτών, κωδικοποιημένα σχήματα).
• Παρεμβάσεις εστιασμένες στην αναγνωστική αποκωδικοποίηση (π.χ. Ανάκτηση της Ανάγνωσης,
Συνθετικές μέθοδοι, πρόγραμμα PHAST. RAVE-O)
• Παρεμβάσεις εστιασμένες στη αναγνωστική κατανόηση (π.χ. Peer-Assisted Learning Strategies
– PALS, Αμοιβαία διδασκαλία, δεξιότητες συμπερασμού και σύνθεσης)
• Παρεμβάσεις εστιασμένες στη βελτίωση της ορθογραφία
• Παρεμβάσεις εστιασμένες στη βελτίωση της παραγωγής γραπτού λόγου
• Παρεμβάσεις υποστηριζόμενες από ΤΠΕ
• Παράγοντες αποτελεσματικότητας της παρέμβασης.
ΜΕΑ 215
Αξιολόγηση δεξιοτήτων γλώσσας και γραμματισμού στην εκπαίδευση
Ειδίκευση
Α
ECTS
Περιγραφή
Σκοπός του μαθήματος είναι η εξοικείωση των φοιτητών στις τεχνικές και τα μέσα μέτρησης και
αξιολόγησης που χρησιμοποιούνται για την εκτίμηση των γλωσσικών δεξιοτήτων στην πρώιμη
παιδική ηλικία. Το μάθημα αυτό θα έχει εργαστηριακή μορφή και θα βοηθήσει τους μεταπτυχιακούς
φοιτητές να είναι σε θέση:
α) να χρησιμοποιούν στρατηγικές ανίχνευσης παιδιών προσχολικής ηλικίας με ελλειμματικές ή με
υψηλές ικανότητες στον προφορικό και γραπτό λόγο,
β) να αξιολογούν με αξιόπιστους και έγκυρους τρόπους τη γλωσσική ανάπτυξη των παιδιών στο
νηπιαγωγείο καθώς και στις πρώτες τάξεις του δημοτικού σχολείου.
Η ύλη του μεταπτυχιακού μαθήματος θα περιλαμβάνει: α) Θεωρητικά θέματα σχετικά με
την μέτρηση και την αξιολόγηση του παιδιού στην εκπαίδευση και β) θέματα σχετικά με την
ανάπτυξη, εφαρμογή, βαθμολόγηση, ανάλυση και ερμηνεία σημαντικών οργάνων μέτρησης που
χρησιμοποιούνται για την αξιολόγηση της ανάπτυξης δεξιοτήτων γλώσσας και γραμματισμού
παιδιών πρώιμης παιδικής ηλικίας (π.χ. Αθηνά τεστ, PPVT, PLS-3, TOLD-P4, GORT-3, κ.ά.)
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
ΜΕΑ 216
Διδακτικές πρακτικές για τη διαχείριση της πολυγλωσσίας στη σχολική τάξη
Ειδίκευση
Α
ECTS
Περιγραφή
Σκοπός τους μαθήματος αποτελεί η μύηση των μεταπτυχιακών φοιτητών /τριών σε ζητήματα που
αφορούν στην ενίσχυση της πολυγλωσσίας στην σχολική τάξη. Συγκεκριμένα, η πολυγλωσσία
προσεγγίζεται ως παιδαγωγική αρχή η οποία συνδέεται με τα παγκόσμια ανθρώπινα δικαιώματα και
διασφαλίζει, υπό το πρίσμα της ενταξιακής κουλτούρας του σύγχρονου σχολείου, την συμπερίληψη
παιδιών που προέρχονται από διαφορετικά γλωσσικά και κοινωνικοπολιτισμικά περιβάλλοντα.
Αντικείμενο των παρουσιάσεων και των εργασιών που θα εκπονηθούν στο μάθημα αποτελούν
η παιδαγωγική προσέγγιση της πολυγλωσσίας, η ανάλυση των παραγόντων της εκπαιδευτικής
διαδικασίας που συνδέονται με αυτή επηρεάζοντας τη ποικιλοτρόπως και οι διδακτικές πρακτικές
που μπορούν να αξιοποιηθούν για την προώθηση της πολυγλωσσικής επίγνωσης των παιδιών.
Με την επιτυχή ολοκλήρωση του μαθήματος ο/η φοιτητής/ήτρια θα είναι σε θέση να:
• Μπορεί να αναζητήσει και να συνθέσει ερευνητική βιβλιογραφία σε σχέση με παράγοντες που
επηρεάζουν την πολυγλωσσία των παιδιών και με διδακτικές προσεγγίσεις που ενδείκνυνται για
την ενίσχυση της.
• Μπορεί να συνδυάζει διδακτικές προσεγγίσεις ώστε να σχεδιάζει εκπαιδευτικές παρεμβάσεις
που προωθούν την πολυγλωσσική επίγνωση των παιδιών.
• Εξελίσσει τις γνώσης του/της σε σχέση με τη δόμηση και τη συγγραφή μιας επιστημονικής
εργασίας.
• Μπορεί να υποστηρίζει/τεκμηριώνει τις θέσεις του/της για τα θέματα τα σχετικά με το περιεχόμενο
του μαθήματος βασισμένος/η σε επιστημονικά επιχειρήματα.
ΜΕΑ217
Διδακτική της γλώσσας με τη βοήθεια των ΤΠΕ
Ειδίκευση
Α,Γ
ECTS
Περιγραφή
Σκοπός τους μαθήματος αποτελεί η μύηση των μεταπτυχιακών φοιτητών /τριών σε ειδικά
θέματα από τον επιστημονικό κλάδο της γλώσσας και του γραμματισμού και η αξιοποίηση
των Τεχνολογιών της Επικοινωνίας και των Πληροφοριών (ΤΠΕ) για την ανάπτυξη αυτών. Σε
σχέση με παράμετρο της γλώσσας και του γραμματισμού αντικείμενο των παρουσιάσεων και
των εργασιών αποτελεί η ανάπτυξη θεμάτων που σχετίζονται με δεξιότητες κωδικοποίησης,
αποκωδικοποίησης και κατανόησης της προφορικής γλώσσας και του γραπτού λόγου. Σε σχέση
τον άξονα της αξιοποίησης των ΤΠΕ αντικείμενο του μαθήματος αποτελεί την δημιουργία μιας
ψηφιακής τάξης με την βοήθεια προγραμμάτων εκπαιδευτικού λογισμικού.
Με την επιτυχή ολοκλήρωση του μαθήματος ο/η φοιτητής/ήτρια θα είναι σε θέση να:
• Μπορεί να αναζητήσει και να συνθέσει ερευνητική βιβλιογραφία σε σχέση με τις παραμέτρους
που αφορούν στις δεξιότητες γλώσσας και γραμματισμού των μαθητών.
• Μπορεί να αναζητήσει εκπαιδευτικό υλικό (ψηφιακό και μη) που σχετίζεται με τις δεξιότητες
γλώσσας και γραμματισμού των μαθητών.
• Μπορεί να εκπονεί να επιστημονική εργασία και να υποστηρίζει/τεκμηριώνει τις θέσεις του/
της για τα θέματα τα σχετικά με το περιεχόμενο του μαθήματος βασισμένος/η σε επιστημονικά
επιχειρήματα.
• Να σχεδιάζει και να αξιολογεί διδακτικές παρεμβάσεις που αξιοποιούν τις ΤΠΕ για την ανάπτυξη
της γλώσσας και του γραμματισμού των μαθητών.
• Να σχεδιάζει και να διαχειρίζεται μια ψηφιακή τάξη.
ΜΕΑ 218
Ο ρόλος της γλώσσας στη διδασκαλία και στη μάθηση
Ειδίκευση
A
ECTS
Περιγραφή
Σκοπός του μαθήματος είναι να κατανοήσουν οι φοιτητές/φοιτήτριες τους διαφορετικούς τρόπους
με τους οποίους η γλώσσα μπορεί να αποτελέσει μέσο διδασκαλίας για τον εκπαιδευτικό, αλλά
και μέσο για την ανάπτυξη γνώσεων, δεξιοτήτων και στάσεων από την πλευρά των μαθητών. Θα
αναλυθούν ο ρόλος και η θέση της λεκτικής και μη λεκτικής επικοινωνίας (μεταξύ εκπαιδευτικού
και παιδιών, αλλά και των παιδιών μεταξύ τους) στη διδασκαλία και στη μάθηση, αλλά και οι
σχέσεις μεταξύ λεκτικής και μη λεκτικής επικοινωνίας. Τα παραπάνω θέματα θα αναλυθούν σχετικά
με διάφορα θεματικά πεδία, εστιάζοντας στη γλώσσα και το γραμματισμό στην προσχολική
εκπαίδευση.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
ΜΕΑ 219
Ανάπτυξη και διδασκαλία των μητρικών και δεύτερων γλωσσών στην προσχολική και σχολική τάξη
Ειδίκευση
A
ECTS
Περιγραφή
Στόχος του μαθήματος είναι η εξοικείωση των φοιτητών με α) τη διαφοροποίηση του μηχανισμού
της γλωσσικής κατάκτησης από τον αντίστοιχο της γλωσσικής εκμάθησης, β) τους μηχανισμούς
εκμάθησης που ενεργοποιούνται από αλλόγλωσσους ομιλητές μιας γλώσσας, γ) τα καθολικά
χαρακτηριστικά της διγλωσσίας, καθώς και της εκμάθησης της δεύτερης/ ξένης γλώσσας και δ) τα
θεωρητικά μοντέλα και προσεγγίσεις που αφορούν τις δύο αυτές όψεις της γλωσσικής ανάπτυξης,
ε) τις στρατηγικές οι οποίες υιοθετούνται κατά την εκμάθηση της δεύτερης/ ξένης γλώσσας
εκ μέρους των φοιτητών και οι οποίες εφαρμόζονται κατά τη διδασκαλία της δεύτερης/ ξένης
γλώσσας από τους εκπαιδευτικούς, στ) τα χαρακτηριστικά της διδασκαλίας και της εκμάθησης
των μητρικών και των δεύτερων γλωσσών.
MEA 111
ΟΡΓΑΝΩΣΗ ΚΑΙ ΔΙΟΙΚΗΣΗ ΤΗΣ ΕΚΠΑΙΔΕΥΣΗΣ
Ειδίκευση
Β
ECTS
Περιγραφή
Σκοπός του μαθήματος είναι η εξοικείωση των φοιτητών με προχωρημένες έννοιες της
εκπαιδευτικής διοίκησης και του διοικητικού δικαίου και τη διασύνδεση της εκπαιδευτικής
πολιτικής και της εκπαιδευτικής διοίκησης. Το μάθημα δίνει ιδιαίτερη έμφαση στην έννοια της
διοικητικής ευθύνης στο πλαίσιο της μεταμοντέρνας εποχής. Συζητεί έννοιες όπως η διαδικασία
παραγωγής και νομιμοποίησης της εκπαιδευτικής πολιτικής και η δημόσια διακυβέρνηση, και
εξειδικεύει τις έννοιες της πειθαρχικής και ποινικής ευθύνης στο χώρο της πρωτοβάθμιας και
δευτεροβάθμιας εκπαίδευσης. Μετά το πέρας του μαθήματος οι φοιτητές προσδοκάται να έχουν
αποκτήσει ολιστική αντίληψη των ζητημάτων σύγχρονης εκπαιδευτικής διοίκησης, να είναι σε θέση
να αναλύουν κριτικά προτεινόμενες εκπαιδευτικές πολιτικές και πρακτικές και να αντιμετωπίζουν
σύνθετα προβλήματα εντός και εκτός της σχολικής μονάδας.
MEA 304
ΗΓΕΣΙΑ ΣΤΗΝ ΕΚΠΑΙΔΕΥΣΗ
Ειδίκευση
Β
ECTS
Περιγραφή
Στόχος του μαθήματος είναι η κατανόηση της διαφοράς μεταξύ διοίκησης και ηγεσίας και,
στη συνέχεια, της σχέσης της σχολικής ηγεσίας με την διοικητική αποτελεσματικότητα. Μέσα
από την αποδόμηση του κινήματος της αποτελεσματικότητας γίνεται η επανεξέταση των
προβληματικών του στοιχείων. Το μοντέλο της σχολικής ηγεσίας που προτείνεται για τη θεραπεία
των προβληματικών περιοχών του εκπαιδευτικού έργου είναι η Ηθική Ηγεσία στην εκπαίδευση,
καθώς και παρεμφερή δομήματα σχολικής ηγεσίας όπως η Παιδαγωγική Ηγεσία, η Αυθεντική
Ηγεσία, κλπ. Με άλλα λόγια, δίνεται προτεραιότητα στον ηθικό εαυτό του ηγέτη, αφού μέσα από
τις φιλοσοφικές οπτικές της φροντίδας, της κοινωνικής δικαιοσύνης και της ηθικής μπορεί να
επιτευχθεί ισορροπία και εύρυθμη λειτουργία στο εσωτερικό των σχολικών μονάδων.
MEA 309
Η ΕΠΙΔΡΑΣΗ ΤΗΣ ΟΙΚΟΝΟΜΙΑΣ ΣΤΟΝ ΕΚΠΑΙΔΕΥΤΙΚΟ ΣΧΕΔΙΑΣΜΟ ΚΑΙ ΠΡΟΓΡΑΜΜΑΤΙΣΜΟ
Ειδίκευση
Β
ECTS
Περιγραφή
Στόχος του μαθήματος είναι να προσφέρει στους φοιτητές εξοικείωση με ένα ευρύ φάσμα
μάθησης και επιστημονικής διερεύνησης στους τομείς 1/ του Σχεδιασμού και Προγραμματισμού
ως διοικητικής λειτουργίας σε διεθνές και εθνικό επίπεδο, 2/ των Οικονομικών της Εκπαίδευσης
και της επίδρασης τους στη λειτουργία του Εκπαιδευτικού Σχεδιασμού και Προγραμματισμού,
3/ της Εκπαιδευτικής Πολιτικής, με ιδιαίτερη έμφαση στην εφαρμογή τους στο ελληνικό εκπαιδευτικό
συγκείμενο. Συνάμα, φέρνει τους φοιτητές σε επαφή με διεθνώς αποδεκτά εργαλεία αξιολόγησης
της εσωτερικής και εξωτερικής κατάστασης των οργανισμών. Μέσα από την κατανόηση των
βασικών αξόνων του μαθήματος και τη σύνθεση των αποκτηθεισών γνώσεων, οι φοιτητές θα
είναι σε θέση να σχεδιάζουν και να εφαρμόζουν/ φέρνουν σε πέρας την εσωτερική αξιολόγηση
της σχολικής μονάδας, στην οποία υπηρετούν ή πρόκειται να υπηρετήσουν.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
MEA 306
ΚΟΙΝΩΝΙΟΛΟΓΙΑ ΚΑΙ ΣΧΕΣΙΟΔΥΝΑΜΙΚΗ ΤΗΣ ΣΧΟΛΙΚΗΣ ΚΟΙΝΟΤΗΤΑΣ
Ειδίκευση
Β
ECTS
Περιγραφή
Το μάθημα ασχολείται με τις παρακάτω θεματικές: Α. Κοινωνιολογικές θεωρίες (Λειτουργιστικές,
Συγκρουσιακές και Μικροκοινωνιολογικές), Β. Οργάνωση και λειτουργίες της κοινωνικής ομάδας:
Κοινωνική ομάδα και τα χαρακτηριστικά της γνωρίσματα. Κοινωνικοποίηση του παιδιού.
Κοινωνιολογικές θεωρίες για την κοινωνική ομάδα. Κοινωνικοί ρόλοι, κοινωνικοί κανόνες, αξίες κ.λπ.
Η κοινωνική συνοχή, Γ. Κοινωνιολογία στη Σχολική Κοινότητα: Εκπαίδευση-σχολείο και η Σχολική
Κοινότητα. Επικοινωνία και οι μορφές της. Οι σχέσεις/επικοινωνία μεταξύ των πρωταγωνιστών. Η
αλληλεπίδραση εκπαιδευτικών-μαθητών-γονέων. Θεωρητικό πλαίσιο της επικοινωνίας. Λεκτική
και μη λεκτική επικοινωνία. Η επικοινωνία ως συναλλακτική διαδικασία. Η επικοινωνία ως επιδέξια
συμπεριφορά. Η επικοινωνία και οι διαπροσωπικές σχέσεις. Διαταραχές επικοινωνίας. Ανάπτυξη
δεξιοτήτων επικοινωνίας, Δ. Μεθοδολογία έρευνας στη σχολική τάξη για την καταμέτρηση της
αλληλεπίδρασης των μελών της: Έρευνα δράσης, Κοινωνιομετρία, Παρατήρηση, συνέντευξη.
Αφηγηματική, εθνογραφική, αυτοβιογραφική μέθοδος, Ε. Η αντιμετώπιση των προβλημάτων
καλής επικοινωνίας στη Σχολική Κοινότητα.
MEA 313
ΙΣΤΟΡΙΑ ΤΗΣ ΕΚΠΑΙΔΕΥΣΗΣ
Ειδίκευση
Β
ECTS
Περιγραφή
Η Ιστορία της Εκπαίδευσης είναι ένας επιστημονικός κλάδος που ερευνά την εξέλιξη των
παιδαγωγικών ιδεών και θεωριών, την ανάπτυξη των εκπαιδευτικών συστημάτων, πολιτικών
και πρακτικών με την πάροδο του χρόνου. Καλύπτει ένα ευρύ φάσμα θεμάτων που
σχετίζονται με την εκπαίδευση, όπως: Ιστορία παιδαγωγικών ιδεών και θεωριών, Βιογραφίες
και συνεισφορές σημαντικών παιδαγωγών, μεταρρυθμιστών, στοχαστών και επιστημόνων
στην εξέλιξη των παιδαγωγικών ιδεών και των εκπαιδευτικών θεσμών, Ιστορία εκπαιδευτικών
συστημάτων, Ιστορία εκπαιδευτικών μεταρρυθμίσεων του 19ου και 20ού αιώνα, Ζητήματα
ιστοριογραφίας της εκπαίδευσης, Ειδικές θεματικές ενότητες: εξέλιξη ειδικής αγωγής, τεχνικής
και επαγγελματικής εκπαίδευσης, αντίκτυπος τεχνολογικών προόδων στη διδασκαλία και τη
μάθηση, πολυπολιτισμικότητα και εκπαίδευση, παγκοσμιοποίηση και εκπαίδευση, εκπαίδευση
και κοινωνικά κινήματα.
MEA 316
ΕΚΠΑΙΔΕΥΤΙΚΗ ΠΟΛΙΤΙΚΗ ΜΕ ΕΜΦΑΣΗ ΣΤΗΝ ΕΥΡΩΠΑΪΚΗ ΈΝΩΣΗ
Ειδίκευση
Β
ECTS
Περιγραφή
Η Ευρωπαϊκή Ένωση (ΕΕ) ως υπερεθνική οντότητα επιδιώκει τη δημιουργία ενός ενιαίου πλαισίου εκπαιδευτικής πολιτικής, το οποίο περιλαμβάνει την ευθυγράμμιση εκπαιδευτικών στόχων,
στρατηγικών και πρακτικών με τις αξίες τις οποίες αντιπροσωπεύει. Ιδιαίτερη σημασία δίνεται
στην ευθυγράμμιση των εθνικών εκπαιδευτικών πολιτικών με τους βασικούς στόχους της ΕΕ.
Στα περιεχόμενα του μαθήματος περιλαμβάνονται βασικά στοιχεία της ευρωπαϊκής ιστορίας και
του ευρωπαϊκού πολιτισμού, βασικοί στόχοι της ΕΕ, πολιτικές, θεσμικά όργανα και διαδικασίες
λήψης αποφάσεων της ΕΕ, ο παγκόσμιος ρόλος της ΕΕ σε τομείς όπως η κλιματική αλλαγή, η
μετανάστευση και τα ανθρώπινα δικαιώματα. Ειδικότερους τομείς ενδιαφέροντος συνιστούν η
γλωσσική εκπαίδευση, η επιμόρφωση και επαγγελματική ανάπτυξη των εκπαιδευτικών, τα προγράμματα κινητικότητας και ανταλλαγών, ζητήματα δικτύων και συνεργασιών, ζητήματα πόρων
και χρηματοδοτήσεων καθώς και ζητήματα αξιολόγησης.
MEA 318
ΑΝΑΛΥΣΗ ΠΟΙΟΤΙΚΩΝ ΔΕΔΟΜΕΝΩΝ ΜΕ ΤΗ ΧΡΗΣΗ ΛΟΓΙΣΜΙΚΟΥ
Ειδίκευση
Β
ECTS
Περιγραφή
Στο συγκεκριμένο μάθημα γίνεται μία σύντομη εισαγωγή στη φύση των ποιοτικών δεδομένων, και
τις επιστημολογικές συνθήκες της προσέγγισης και ανάλυσής τους στο πλαίσιο της εκπαιδευτικής
έρευνας. Επίσης γίνεται αναφορά στις διαφορετικές κατηγορίες ποιοτικών δεδομένων, την ιδιαίτερη επεξεργασία και τα είδη αναλύσεων που μπορούν να γίνουν για κάθε επιμέρους κατηγορία.
Στο μάθημα επίσης μαθαίνουμε τη χρήση λογισμικού (π.χ. MAX,QDA, Atlas ti, NVIVO κ.ά.) για την
ανάλυση ποιοτικών δεδομένων και την εξαγωγή συμπερασμάτων.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
ΜΕΑ 307
ΕΚΠΑΙΔΕΥΣΗ ΚΑΙ ΕΠΟΜΟΡΦΩΣΗ ΕΚΠΑΙΔΕΥΤΙΚΩΝ ΣΕ ΑΛΛΕΣ ΧΩΡΕΣ
Ειδίκευση
Β
ECTS
Περιγραφή
Οι στόχοι του μαθήματος είναι οι φοιτητές να γνωρίσουν το αντικείμενο της Συγκριτικής
Παιδαγωγικής, τη μεθοδολογία της οργάνωσης και διεξαγωγής συγκριτικής μελέτης και της
ερμηνείας των δεδομένων της, βασικά χαρακτηριστικά της εκπαίδευσης των εκπαιδευτικών
της αλλοδαπής και της εισαγωγικής τους περιόδου στο επάγγελμα, την εκπαίδευση των
διευθυντών / ηγετών της αλλοδαπής και να κατανοήσουν τι είναι το μέντοριν και την αξία του
για τους εκπαιδευτικούς είτε κατέχουν ηγετική/ιεραρχική θέση στο σχολείο είτε όχι. Το μάθημα
περιλαμβάνει τα εξής: Θεωρίες επαγγελματισμού και επαγγελματικής εκπαίδευσης που απορρέουν
από αυτές, έννοια της επαγγελματικής εκπαίδευσης γενικά και των εκπαιδευτικών συγκεκριμένα,
γραφειοκρατία και τεχνοκρατία και οι επιπτώσεις τους στην εκπαίδευση, την εισαγωγική περίοδο
στο επάγγελμα των εκπαιδευτικών και την εκπαίδευση των διευθυντών / ηγετών σχολικών μονάδων,
πιστοποίηση, στάνταρντ και πρακτική άσκηση προγραμμάτων βασικής εκπαίδευσης εκπαιδευτικών
και διευθυντών / ηγετών σχολικών μονάδων, Mentoring και η εκπαιδευτική και επιμορφωτική
διάσταση της εργασίας των διευθυντών / ηγετών σχολικών μονάδων.
ΜΕΑ 301
ΜΟΝΤΕΛΑ ΕΠΙΜΟΡΦΩΣΗΣ ΕΚΠΑΙΔΕΥΤΙΚΩΝ
Ειδίκευση
Β
ECTS
Περιγραφή
Σκοπός του μαθήματος αυτού είναι η προσέγγιση θεμάτων και ζητημάτων που αφορούν την
επιμόρφωση των εκπαιδευτικών, ώστε οι μεταπτυχιακοί/ες φοιτητές/τριες να αποκτήσουν μία
θεωρητική κατάρτιση στο συγκεκριμένο γνωστικό αντικείμενο και να μπορούν: να ερευνούν, να
σχεδιάζουν, να εφαρμόζουν και να αξιολογούν επιμορφωτικές δράσεις για τους εκπαιδευτικούς
όλων των βαθμίδων. Ενδεικτικές θεματικές ενότητες του μαθήματος: Ορολογία και έννοιες σχετικές
με την επιμόρφωση των εκπαιδευτικών. Διασάφηση σχετικών όρων και εννοιών, η αναγκαιότητα
της επιμόρφωσης των εκπαιδευτικών, αποτελέσματα της επιμόρφωσης στο εκπαιδευτικό
σύστημα, επιμόρφωση και επαγγελματική ανάπτυξη εκπαιδευτικών, τυπολογία επιμόρφωσης,
φορείς επιμόρφωσης, μοντέλα και μορφές οργάνωσης της επιμόρφωσης των εκπαιδευτικών,
αντικείμενα επιμόρφωσης, σχεδιασμός επιμορφωτικών προγραμμάτων, τεχνικές και μέθοδοι στην
επιμόρφωση των εκπαιδευτικών, αξιολόγηση επιμορφωτικών προγραμμάτων, η επιμόρφωση των
εκπαιδευτικών στην Ελλάδα.
ΜΕΑ 314
ΕΠΙΜΟΡΦΩΣΗ ΚΑΙ ΕΠΑΓΓΕΛΜΑΤΙΚΗ ΑΝΑΠΤΥΞΗ ΕΚΠΑΙΔΕΥΤΙΚΩΝ
Ειδίκευση
Β
ECTS
Περιγραφή
Σκοπός του μαθήματος αυτού είναι η προσέγγιση θεμάτων και ζητημάτων που αφορούν την
επαγγελματική ανάπτυξη των εκπαιδευτικών και τη συσχέτισή της με τις επιμορφώσεις που
έχουν παρακολουθήσει, ώστε οι μεταπτυχιακοί/ες φοιτητές/τριες να αποκτήσουν μία θεωρητική
κατάρτιση στο συγκεκριμένο γνωστικό αντικείμενο και να μπορούν: να ερευνούν, να σχεδιάζουν
και να αξιολογούν τη συμβολή επιμορφωτικών προγραμμάτων στην επαγγελματική ανάπτυξη
των εκπαιδευτικών. Ενδεικτικές θεματικές ενότητες του μαθήματος: 1. Έννοια της επιμόρφωσης
εκπαιδευτικών. 2. Προσωπική ανάπτυξη εκπαιδευτικών. 3. Επαγγελματική ανάπτυξη εκπαιδευτικών.
4. Θεωρίες επαγγελματικής ανάπτυξης. 5. Προγράμματα επαγγελματικής ανάπτυξης εκπαιδευτικών.
6. Επιμορφωτικά προγράμματα με επίκεντρο τον εκπαιδευτικό. 7. Προγράμματα επαγγελματικής
ανάπτυξης με επίκεντρο το σχολείο, 8. Αξιολόγηση επιμορφωτικών προγραμμάτων επαγγελματικής
ανάπτυξης εκπαιδευτικών.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
ΜΕΑ 315
ΣΧΕΔΙΑΣΜΟΣ ΚΑΙ ΥΛΟΠΟΙΗΣΗ ΕΠΙΜΟΡΦΩΤΙΚΩΝ ΠΡΟΓΡΑΜΜΑΤΩΝ
Ειδίκευση
Β
ECTS
Περιγραφή
Σκοπός του μαθήματος αυτού είναι η προσέγγιση θεμάτων και ζητημάτων που αφορούν τον
σχεδιασμό και την υλοποίηση επιμορφωτικών προγραμμάτων που απευθύνονται κυρίως στους
εκπαιδευτικούς, ώστε οι μεταπτυχιακοί/ες φοιτητές/τριες να αποκτήσουν μία θεωρητική κατάρτιση στο
συγκεκριμένο γνωστικό αντικείμενο και να μπορούν: να σχεδιάζουν, να εφαρμόζουν και να αξιολογούν
επιμορφωτικά προγράμματα για τους εκπαιδευτικούς όλων των βαθμίδων. Ενδεικτικές θεματικές
ενότητες του μαθήματος: 1. Μορφές οργάνωσης επιμορφωτικών προγραμμάτων . 2. Σχεδιασμός
επιμορφωτικών προγραμμάτων. 3. Τύποι σχεδιασμού επιμορφωτικών προγραμμάτων. 4. Βασικά
σημεία σχεδιασμού επιμορφωτικού προγράμματος. 5. Αντικείμενα επιμορφωτικών προγραμμάτων 6.
Παράγοντες εφαρμογής επιμορφωτικών προγραμμάτων, 7. Πλαίσια επιμορφωτικών προγραμμάτων
8. Στοιχεία επιτυχίας επιμορφωτικού προγράμματος 9. Αξιολόγηση επιμορφωτικού προγράμματος
10. Αντικείμενο αξιολόγησης επιμορφωτικών προγραμμάτων 11. Μορφές και τεχνικές αξιολόγησης
επιμορφωτικών προγραμμάτων.
ΜΕΑ 121
Πολυμέσα στην εκπαίδευση
Ειδίκευση
Γ
ECTS
Περιγραφή
Ο βασικός στόχος του μαθήματος είναι να εξοπλίσει τους φοιτητές με τις αναγκαίες γνώσεις και
δεξιότητες σχετικά με τη χρήση, παραγωγή και αξιολόγηση των πολυμέσων στην εκπαιδευτική
διαδικασία. Στο θεωρητικό μέρος, αυτός ο στόχος επιτυγχάνεται μέσω μιας γενικής επισκόπησης
των διαφόρων εφαρμογών των πολυμέσων στην εκπαίδευση και της σύγκρισής τους τόσο μεταξύ
τους όσο και με τις παραδοσιακές μορφές διδασκαλίας. Στο πρακτικό μέρος, το οποίο αποτελεί τον
κυρίως πυρήνα του μαθήματος, οι φοιτητές εξοικειώνονται με τα εργαλεία που χρησιμοποιούνται
για τη δημιουργία ολοκληρωμένων πολυμεσικών εφαρμογών στην εκπαιδευτική πρακτική.
Με την επιτυχή ολοκλήρωση του μαθήματος, ο φοιτητής / φοιτήτρια θα αποκτήσει την ικανότητα
να δημιουργεί εκπαιδευτικό λογισμικό για μια μονάδα γνωστικού αντικειμένου, χρησιμοποιώντας
κάποιο σύγχρονο εργαλείο πολυμέσων.
ΜΕΑ 417
Πολυτροπικότητα, Παιδαγωγική των Πολυγραμματισμών και ΤΠΕ
Ειδίκευση
Γ
ECTS
Περιγραφή
Στο συγκεκριμένο μάθημα θα αναλύσουμε το φαινόμενο της πολυτροπικότητας και τον τρόπο με
τον οποίο αυτή εμπλουτίζεται με την είσοδο των Νέων Τεχνολογιών στον χώρο της επικοινωνίας.
Εξετάζουμε την Παιδαγωγική των Πολυγραμματισμών για να δούμε πώς αυτή διαμορφώνει ένα
πλαίσιο για τη διδασκαλία δεξιοτήτων που αφορούν τόσο τον ψηφιακό γραμματισμό, όσο και
τα άλλα είδη γραμματισμών τα οποία συμπεριλαμβάνει (μαθηματικό, γλωσσικό, επιστημονικό,
κ.λπ.). Μελετάμε επίσης πώς η πολυτροπικότητα συμβάλλει στη διαμόρφωση της διαδικτυακής
εκπαιδευτικής διαδικασίας, τις επιλογές που δίνει και τις προοπτικές που ανοίγει για την ανάπτυξη
διαδικτυακών μαθημάτων με πλούσιο, δυναμικό και εξελισσόμενο χαρακτήρα. Εξετάζονται τα
στοιχεία του παιδαγωγικού πλαισίου και οι συνθήκες που χαρακτηρίζουν τα ποιοτικά διαδικτυακά
μαθήματα. Τέλος γίνεται συνοπτική παρουσίαση ερευνών και προγραμμάτων που έχουν
διεξαχθεί στο Παιδαγωγικό Τμήμα Προσχολικής Εκπαίδευσης και αποτελούν απτά παραδείγματα
διερεύνησης του φαινομένου της πολυτροπικότητας, της δημιουργίας πολυτροπικών ψηφιακών
εφαρμογών και μαθημάτων ή/και της Παιδαγωγικής των Πολυγραμματισμών. Η αξιολόγηση
του μαθήματος συμπεριλαμβάνει α) τη δημιουργία διαδικτυακού μαθήματος ή τη συγγραφή
θεωρητικής εργασίας πάνω σε ένα θέμα που ενδιαφέρει τον/την φοιτητή/φοιτήτρια και β)
παρουσίαση του μαθήματος ή της θεωρητικής αυτής εργασίας στην ολομέλεια της τάξης.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
ΜΕΑ 318
Ανάλυση Ποιοτικών Δεδομένων με τη χρήση λογισμικού
Ειδίκευση
Α,Β,Γ
ECTS
Περιγραφή
Στο συγκεκριμένο μάθημα γίνεται μία σύντομη εισαγωγή στη φύση
των ποιοτικών δεδομένων, και τις επιστημολογικές συνθήκες της προσέγγισης και ανάλυσής τους
στο πλαίσιο της εκπαιδευτικής έρευνας. Επίσης γίνεται αναφορά στις διαφορετικές κατηγορίες
ποιοτικών δεδομένων, την ιδιαίτερη επεξεργασία και τα είδη αναλύσεων που μπορούν να γίνουν
για κάθε επιμέρους κατηγορία. Στο μάθημα επίσης μαθαίνουμε τη χρήση λογισμικού (π.χ. Atlas
ti, NVIVO κ.ά.) για την ανάλυση ποιοτικών δεδομένων και την εξαγωγή συμπερασμάτων.
ΜΕΑ 404
Διδακτική των φυσικών επιστημών με τη βοήθεια των ΤΠΕ
Ειδίκευση
Γ
ECTS
Περιγραφή
Για το μάθημα «Διδακτική των φυσικών επιστημών με χρήση των Τεχνολογιών της Πληροφορίας
και Επικοινωνίας (ΤΠΕ) βασικό ζητούμενο αποτελεί η εφαρμογή των ΤΠΕ ώστε να εξοικειωθούν οι
εκπαιδευόμενοι/ες με τη χρήση των ΤΠΕ για τη διδασκαλία των φυσικών επιστημών. Στο πλαίσιο
του μαθήματος, βασικό στόχο αποτελεί η ενίσχυση της αναλυτικής σκέψης των εκπαιδευομένων
ώστε να αναπτύξουν δεξιότητες αναλυτικής σκέψης και προβληματισμού μέσω της χρήσης
των ΤΠΕ για την ανάλυση των φυσικών φαινομένων. Επιπρόσθετα, προωθείται η ενεργητική
μάθηση με τη συμμετοχή των εκπαιδευομένων σε πειράματα, προσομοιώσεις και εργασίες
που χρησιμοποιούν την τεχνολογία. Σημαντικό στοιχείο αποτελεί η ανάπτυξη δεξιοτήτων
συνεργασίας για την επίλυση προβλημάτων και η δημιουργία προγραμμάτων με τη χρήση των
ΤΠΕ για θέματα από το χώρο των φυσικών επιστημών. Στο μάθημα επιχειρείται η ανάπτυξη
της κριτικής αξιολόγησης ώστε να είναι σε θέση οι εκπαιδευόμενοι/ες να αναλύουν και να
αξιολογούν την αποτελεσματικότητα των τεχνολογικών εργαλείων στη διδασκαλία των φυσικών
επιστημών καθώς και η προώθηση του ενδιαφέροντος για τις φυσικές επιστήμες μέσω της χρήσης
καινοτόμων τεχνολογικών εφαρμογών.
ΜΕΑ 418
Διαπολιτισμική Εκπαίδευση και ΤΠΕ
Ειδίκευση
Γ
ECTS
Περιγραφή
Σκοπός του μαθήματος είναι αφενός να εξοικειώσει τους φοιτητές και τις φοιτήτριες με τις
Τεχνολογίες της Πληροφορίας και των Επικοινωνιών (Τ.Π.Ε.) και αφετέρου να παρουσιάσει,
να αναλύσει και να τους/τις προβληματίσει σχετικά με τις συνθήκες αγωγής και εκπαίδευσης
μαθητών και μαθητριών με διαφορετικές πολιτισμικές καταβολές και ταυτότητες επιδιώκοντας
τη μεταξύ τους αλληλεπίδραση μέσα στο πλαίσιο του σχολείου.
Με την επιτυχή ολοκλήρωση του μαθήματος οι φοιτητές και οι φοιτήτριες αναμένεται να είναι σε
θέση να σχεδιάζουν και να δημιουργούν ένα εκπαιδευτικό λογισμικό το οποίο θα πραγματεύεται
θέματα διαχείρισης της ετερότητας στο σχολείο με βάση τις αρχές της διαπολιτισμικής
παιδαγωγικής. Σε αυτό το πλαίσιο αναλύονται οι έννοιες της εθνότητας, του πολιτισμού και
της εθνοπολιτισμικής ταυτότητας, παρουσιάζονται τα εκπαιδευτικά μοντέλα διαχείρισης της
ετερότητας και συζητιούνται ζητήματα εφαρμογής στην πράξη της διαπολιτισμικής εκπαίδευσης
και της ανάπτυξης της διαπολιτισμικής ικανότητας των μαθητών/τριών.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
ΜΕΑ 403
Δημιουργία εκπαιδευτικού λογισμικού
Ειδίκευση
Γ
ECTS
Περιγραφή
Ο στόχος αυτού του μαθήματος είναι να εξοικειώσει τους φοιτητές
με τον κόσμο του εκπαιδευτικού λογισμικού, των εκπαιδευτικών πλατφορμών και των
διαδικτυακών εκπαιδευτικών εργαλείων. Με την ολοκλήρωση των μαθημάτων, οι φοιτητές θα
είναι σε θέση:
α) Να εκμεταλλεύονται πλατφόρμες τηλεκπαίδευσης, να δημιουργούν ψηφιακά διδακτικά σενάρια
και ηλεκτρονικά βιβλία.
β) Να δημιουργούν εννοιολογικούς χάρτες, ψηφιακές αξιολογήσεις, ψηφιακές ιστορίες και κόμικς.
γ) Να αναπτύσσουν εφαρμογές για έξυπνες φορητές συσκευές (smartphone - tablets), ψηφιακά
μουσεία και εκπαιδευτικά παιχνίδια.
ΜΕΑ 408
Διδακτική των μαθηματικών με χρήση των ΤΠΕ
Ειδίκευση
Γ
ECTS
Περιγραφή
Το μάθημα στοχεύει στην εισαγωγή των μεταπτυχιακών φοιτητών σε έννοιες στο χώρο της
διδακτικής των μαθηματικών με χρήση των ΤΠΕ και στην απόκτηση των γνώσεων εκείνων,
οι οποίες θα τους βοηθήσουν στον εννοιολογικό προσδιορισμό της έννοιας της φορητής
μάθησης, μέσω της πολύπλευρης προσέγγιση της σχέσης μεταξύ των φορητών συσκευών και
της εκπαιδευτικής τους χρήσης.
Με την επιτυχή ολοκλήρωση του μαθήματος ο/η φοιτητής / τρια θα είναι σε θέση να:
• αξιοποιούν τις διάφορες μορφές των ΤΠΕ και ειδικότερα των υπολογιστών και των ταμπλετών
στην Προσχολική Εκπαίδευση καθώς και των Ρεαλιστικών Μαθηματικών ως μία σύγχρονη θεωρία
για τη διδασκαλία των Μαθηματικών στην Προσχολική Εκπαίδευση.
• αξιοποιούν ερευνητικά πορίσματα από την εκπαιδευτική αξιοποίηση των ΤΠΕ στη διδασκαλία
των Μαθηματικών στην Προσχολική Εκπαίδευση, δίνοντας έμφαση στις ενστάσεις και στα
επιχειρήματα τα οποία απορρέουν από την εκπαιδευτική τους χρήση.
• καταγράφουν την σημασία της διδασκαλίας των Μαθηματικών στην Προσχολική Εκπαίδευση,
καθώς και των σύγχρονων προσεγγίσεων που σχετίζονται με τη διδακτική αυτών.
ΜΕΑ 420
Εκπαίδευση ΣΤΕΜ, τέχνη και ΤΠΕ
Ειδίκευση
Γ
ECTS
Περιγραφή
Το μάθημα πραγματεύεται την εκπαίδευση με τη βοήθεια STE[A]M, την αντιμετώπιση αυθεντικών
προβλημάτων στο πλαίσιο και τη μεθοδολογία των Φυσικών Επιστημών, της Τεχνολογίας, της
Μηχανικής, [των Τεχνών], των Μαθηματικών. Το μάθημα περιλαμβάνει θεωρητικό, εργαστηριακό
μέρος και υποβολή εργασιών. Σκοπός του μαθήματος είναι η γνώση και κατανόηση των εννοιών
που εμπλέκονται στην προσέγγιση της εκπαίδευσης STE[A]M (Science, Technology, Engineering,
[Arts], Mathematics, Φυσικές Επιστήμες, Τεχνολογία, Μηχανική, [Τέχνες], Μαθηματικά). Σχεδίαση και
υλοποίηση projects (μάθηση με ανάπτυξη έργου, Project Based Learning, PBL). Ανάπτυξη κριτικής
σκέψης και δημιουργία ολοκληρωμένων έργων.
Με την επιτυχή ολοκλήρωση του μαθήματος οι φοιτητές και οι φοιτήτριες αναμένεται να είναι σε
θέση να κατανοούν και αναλύουν τις αρχές της προσέγγισης STE[A]M, να σχεδιάζουν εκπαιδευτικά
σενάρια στο πλαίσιο της προσέγγισης STE[A]M, να αξιολογούν εκπαιδευτικά σενάρια και εφαρμογές
STE[A]M και να δημιουργούν εφαρμογές στο πλαίσιο των εκπαιδευτικών σεναρίων STE[A]M.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
ΜΕΑ 421
Διδακτική των Κοινωνικών Σπουδών με χρήση των ΤΠΕ
Ειδίκευση
Γ
ECTS
Περιγραφή
Οι κοινωνικές σπουδές πρέπει να αποτελούν ουσιαστικό μέρος του
προγράμματος σπουδών καθ’ όλη τη διάρκεια της βασικής εκπαίδευσης για να καλλιεργήσουν
στους μαθητές γνώσεις, δεξιότητες και στάσεις ανάλογες ενός κόσμου που απαιτεί ανεξάρτητη και
συνεργατική επίλυση προβλημάτων για την αντιμετώπιση σύνθετων. Η διδασκαλία των κοινωνικών
σπουδών σκοπεύει να βοηθήσει τα παιδιά να εξερευνήσουν την ποικιλία και την πολυπλοκότητα
και ταυτόχρονα την παγκοσμιότητα της ανθρώπινης εμπειρίας. Μέσω του παρόντος μαθήματος
θα εξερευνήσουμε τους τρόπους με τους οποίους οι ΤΠΕ μπορούν να κάνουν τη διδασκαλία των
κοινωνικών σπουδών δυναμική, μαθητοκεντρική και ουσιαστική, και προωθούν αξίες όπως η
ισοτιμία, η δημοκρατία και η ενδυνάμωση των ευάλωτων ομάδων.
ΜΕΑ 414
Μάθηση μέσω κινητών συσκευών στην εκπαίδευση (mobile learning)
Ειδίκευση
Γ
ECTS
Περιγραφή
Το κύριο αντικείμενο του μαθήματος είναι να εισαγάγει τους φοιτητές και τις φοιτήτριες στη
συνεργατική Μάθηση μέσω Κινητών Συσκευών (ΜΚΣ) και να τους εξοικειώσει με αυτήν την
προσέγγιση. Συγκεκριμένα, το μάθημα καλύπτει την έννοια της ΜΚΣ εντός του πλαισίου της
Κοινωνίας της Γνώσης. Προσφέρει μια λεπτομερή ανάλυση του ορισμού της ΜΚΣ, αναδεικνύει τη
σημασία της και τα πλεονεκτήματα της χρήσης κινητών συσκευών στον τομέα της εκπαίδευσης.
Επιπλέον, παρέχει μια συνοπτική επισκόπηση της διεθνούς έρευνας σχετικά με τη συνεργατική ΜΚΣ
και παρουσιάζει τις αρχές σχεδιασμού εφαρμογών συνεργατικής μάθησης που χρησιμοποιούν
κινητές συσκευές.
Mε την επιτυχή ολοκλήρωση του μαθήματος, αναμένεται ότι οι φοιτητές και οι φοιτήτριες θα είναι
σε θέση όχι μόνο να κατανοούν τη ΜΚΣ, αλλά και να σχεδιάζουν και να δημιουργούν εκπαιδευτικό
λογισμικό μέσω κινητών συσκευών.
ΜΕΑ 416
Σχεδιασμός και υλοποίηση δραστηριοτήτων με εργαλεία web 2.0
Ειδίκευση
Γ
ECTS
Περιγραφή
Στο πλαίσιο του μαθήματος, εξετάζονται λεπτομερώς οι θεμελιώδεις αρχές των πληροφοριακών
συστημάτων παγκοσμίου ιστού, καθώς και βασικά θέματα που σχετίζονται με τη διαχείριση
πληροφοριών, την υλοποίηση εφαρμογών και την πρόσβαση στα δεδομένα του παγκόσμιου ιστού.
Οι φοιτητές/τριες αποκτούν βαθιά κατανόηση στον σχεδιασμό και την ανάπτυξη εφαρμογών που
επικεντρώνονται στον παγκόσμιο ιστό επιτρέποντας την ανεξάρτητη κατασκευή διαδικτυακών
εφαρμογών, αξιοποιώντας σύγχρονες τεχνολογίες και μεθοδολογίες, ενισχύοντας τις δεξιότητές
τους και τη δυνατότητά τους να παρέχουν λύσεις σε σύνθετα προβλήματα του παγκόσμιου ιστού.
Με την επιτυχή ολοκλήρωση του μαθήματος, οι φοιτητές/τριες αποκτούν εξοικείωση με τις πιο
σύγχρονες τεχνολογίες διαχείρισης πληροφοριών και δικτύου, είναι σε θέση να χρησιμοποιούν
πληροφοριακά συστήματα και σύγχρονες τεχνολογίες/εργαλεία, και μπορούν να αναπτύσσουν
και να δημιουργούν διαδικτυακές εφαρμογές.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
ΜΕΑ 413
Χρήση προσομοιώσεων στις φυσικές επιστήμες
Ειδίκευση
Γ
ECTS
Περιγραφή
Για το μάθημα «Χρήση προσομοιώσεων στις φυσικές επιστήμες» βασικός στόχος είναι να καταστούν
οι εκπαιδευόμενοι/ες ικανοί/ές να ερμηνεύουν τη θεωρία πίσω από τα φυσικά φαινόμενα που
προσομοιώνονται όπως η ενέργεια, η κίνηση, ο ήχος, η θερμότητα, κ.ά. Επιπρόσθετα, είναι σημαντικό
να εφαρμόζουν και να αναλύουν τις προσομοιώσεις και να είναι ικανοί/ές να δημιουργήσουν νέες για
έννοιες και φαινόμενα από το χώρο των φυσικών επιστημών. Στο πλαίσιο του μαθήματος, επιχειρείται
οι εκπαιδευόμενοι/ες να αναπτύξουν βασικές δεξιότητες προγραμματισμού για τη δημιουργία
παιδαγωγικά κατάλληλων προσαρμοσμένων προσομοιώσεων από το χώρο των φυσικών επιστημών.
Βασικό ζητούμενο είναι να καταστούν ικανοί να αξιολογούν τις προσομοιώσεις, να αναγνωρίζουν
τυχόν περιορισμούς ή προβλήματα και να προτείνουν βελτιώσεις. Επίσης, εξετάζεται κατά πόσο
είναι εφικτή η εφαρμογή των προσομοιώσεων στην τάξη ώστε να είναι ικανοί/ές να συνδέουν τις
γνώσεις που αποκτούν από τις προσομοιώσεις με αντίστοιχα βιωματικά πειράματα για τα φυσικά
φαινόμενα. Στο πλαίσιο του μαθήματος, οι εκπαιδευόμενοι/ες επιχειρείται να αναπτύξουν δεξιότητες
για τη δημιουργία και ανάλυση προσομοιώσεων από το χώρο των φυσικών επιστημών καθώς και
να είναι σε θέση να δημιουργήσουν τις δικές τους προσομοιώσεις για να διερευνήσουν τα φυσικά
φαινόμενα που τους ενδιαφέρουν.
ΜΕΑ 800
Πρακτική άσκηση: Εργαστηριακή προσέγγιση με μικροδιδασκαλία
Ειδίκευση
Α,Β,Γ
ECTS
Περιγραφή
Βασικός σκοπός του μαθήματος είναι οι φοιτητές να γνωρίζουν, να αξιολογούν και να αναλύουν
μέσα από το σχεδιασμό, τη διεξαγωγή και τις συστηματικές παρατηρήσεις μικροδιδασκαλιών
τις βασικές συνιστώσες/ δομικά στοιχεία της διδασκαλίας (προϋποθέσεις και συνθήκες
αποτελεσματικού σχεδιασμού, διεξαγωγής, διασφάλισης της ποιότητας και αξιολόγησης της
διδακτικής - μαθησιακής διαδικασίας), καθώς, επίσης, και να αναστοχάζονται αξιοποιώντας τις
θεωρητικές τους γνώσεις σε συνδυασμό με τις υφιστάμενες πρακτικές σχεδιασμού, διεξαγωγής
και αξιολόγησης της διδασκαλίας.
Το μάθημα διαρθρώνεται σε δύο επίπεδα.
Στο πρώτο επίπεδο παρουσιάζονται και αναλύονται οι γενικές θεωρητικές αρχές και οι πρακτικές
(εφαρμοσμένες) προσεγγίσεις της Διδακτικής που αφορούν στους ακόλουθους θεματικούς
άξονες: α. Το σχεδιασμό της διδασκαλίας, β. τη διασφάλιση της ποιότητας της διδασκαλίας και
γ. την αξιολόγηση της διδασκαλίας.
Στο δεύτερο επίπεδο οι φοιτητές/τριες, μέσα από τον σχεδιασμό, τη διεξαγωγή, την αξιολόγηση
και την παρατήρηση μικροδιδασκαλιών, παρατηρούν και καταγράφουν τα δομικά στοιχεία της
διδασκαλίας με βάση συγκεκριμένους άξονες-κλείδες παρατήρησης με στόχο την εξάσκησή τους
στην απόκτηση/βελτίωση των διδακτικών τους δεξιοτήτων μέσα από βιωματικές προσεγγίσεις
(παρουσίαση μικροδιδασκαλιών), καθώς και την απόκτηση δεξιοτήτων συγκριτικής και
ερμηνευτικής αξιολόγησης, αλλά και βελτίωσης της ποιότητας της διδασκαλίας (ανάλυσηαναστοχασμός και επανασχεδιασμός της μικροδιδασκαλίας).
Η απόφαση αυτή να δημοσιευθεί στην Εφημερίδα της Κυβερνήσεως.
Ρέθυμνο, 30 Ιανουαρίου 2024
Ο Πρύτανης
ΓΕΩΡΓΙΟΣ ΚΟΝΤΑΚΗΣ
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 965/09.02.2024
Ταχυδρομική Διεύθυνση: Καποδιστρίου 34, τ.κ. 10432, Αθήνα
ΤΗΛΕΦΩΝΙΚΟ ΚΕΝΤΡΟ: 210 5279000 - fax: 210 5279054
ΕΞΥΠΗΡΕΤΗΣΗ ΚΟΙΝΟΥ
Πωλήσεις - Συνδρομές: (Ισόγειο, τηλ. 210 5279178 - 180)
Πληροφορίες: (Ισόγειο, Γρ. 3 και τηλεφ. κέντρο 210 5279000)
Παραλαβή Δημ. Ύλης: (Ισόγειο, τηλ. 210 5279167, 210 5279139)
Ωράριο για το κοινό: Δευτέρα ως Παρασκευή: 8:00 - 13:30
Ιστότοπος: www.et.gr
Πληροφορίες σχετικά με την λειτουργία
του ιστότοπου: helpdesk.et@et.gr
Αποστολή ψηφιακά υπογεγραμμένων
εγγράφων προς δημοσίευση στο ΦΕΚ:
webmaster.et@et.gr
Πληροφορίες για γενικό πρωτόκολλο
και αλληλογραφία: grammateia@et.gr
Το Εθνικό Τυπογραφείο αποτελεί δημόσια υπηρεσία υπαγόμενη στην Προεδρία της Κυβέρνησης και έχει την ευθύνη τόσο για τη σύνταξη, διαχείριση, εκτύπωση και κυκλοφορία των
Φύλλων της Εφημερίδας της Κυβερνήσεως (ΦΕΚ), όσο και για την κάλυψη των εκτυπωτικών εκδοτικών αναγκών του δημοσίου και του ευρύτερου δημόσιου τομέα (ν. 3469/2006/Α΄ 131
και π.δ. 29/2018/Α΄58).
1. ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ)
• Τα ΦΕΚ σε ηλεκτρονική μορφή διατίθενται δωρεάν στο www.et.gr, την επίσημη ιστοσελίδα του Εθνικού Τυπογραφείου. Όσα ΦΕΚ δεν έχουν ψηφιοποιηθεί και καταχωριστεί στην
ανωτέρω ιστοσελίδα, ψηφιοποιούνται και αποστέλλονται επίσης δωρεάν με την υποβολή αίτησης, για την οποία αρκεί η συμπλήρωση των αναγκαίων στοιχείων σε ειδική φόρμα στον
ιστότοπο www.et.gr.
• Τα ΦΕΚ σε έντυπη μορφή διατίθενται σε μεμονωμένα φύλλα είτε απευθείας από το Τμήμα Πωλήσεων και Συνδρομητών, είτε ταχυδρομικά με την αποστολή αιτήματος παραγγελίας
μέσω των ΚΕΠ, είτε με ετήσια συνδρομή μέσω του Τμήματος Πωλήσεων και Συνδρομητών.
Tο κόστος ενός ασπρόμαυρου ΦΕΚ από 1 έως 16 σελίδες είναι 1,00 €, αλλά για κάθε επιπλέον
οκτασέλιδο (ή μέρος αυτού) προ σαυξάνεται κατά 0,20 €. Το κόστος ενός έγχρωμου ΦΕΚ από
1 έως 16 σελίδες είναι 1,50 €, αλλά για κάθε επιπλέον οκτασέλιδο (ή μέρος αυτού) προσαυξάνεται κατά 0,30 €.  To τεύχος Α.Σ.Ε.Π. διατίθεται δωρεάν.
• Τρόποι αποστολής κειμένων προς δημοσίευση:
Α. Τα κείμενα προς δημοσίευση στο ΦΕΚ, από τις υπηρεσίες και τους φορείς του
δημο σίου, αποστέλλονται ηλεκτρονικά στη διεύθυνση webmaster.et@et.gr με χρήση
προηγμέ νης ψηφιακής υπογραφής και χρονοσήμανσης.
Β. Κατ’ εξαίρεση, όσοι πολίτες δεν διαθέτουν προηγμένη ψηφιακή υπογραφή μπορούν
είτε να αποστέλλουν ταχυδρομικά, είτε να καταθέτουν με εκπρόσωπό τους κείμενα προς
δημοσίευση εκτυπωμένα σε χαρτί στο Τμήμα Παραλαβής και Καταχώρισης Δημοσιευμάτων.
• Πληροφορίες, σχετικά με την αποστολή/κατάθεση εγγράφων προς δημοσίευση, την ημερήσια κυκλοφορία των Φ.Ε.Κ., με την πώληση των τευχών και με τους ισχύοντες τιμοκαταλό-
γους για όλες τις υπη ρεσίες μας, περιλαμβάνονται στoν ιστότοπο (www.et.gr). Επίσης μέσω
του ιστότοπου δίδονται πληροφορίες σχετικά με την πορεία δημοσίευσης των εγγράφων, με
βάση τον Κωδικό Αριθμό Δημοσιεύματος (ΚΑΔ). Πρόκειται για τον αριθμό που εκδίδει το Εθνικό Τυπογραφείο για όλα τα κείμενα που πληρούν τις προϋποθέσεις δημοσίευσης.
2. ΕΚΤΥΠΩΤΙΚΕΣ - ΕΚΔΟΤΙΚΕΣ ΑΝΑΓΚΕΣ ΤΟΥ ΔΗΜΟΣΙΟΥ
Το Εθνικό Τυπογραφείο ανταποκρινόμενο σε αιτήματα υπηρεσιών και φορέων του δημοσίου
αναλαμβάνει να σχεδιάσει και να εκτυπώσει έντυπα, φυλλάδια, βιβλία, αφίσες, μπλοκ, μηχανογραφικά έντυπα, φακέλους για κάθε χρήση, κ.ά.
Επίσης σχεδιάζει ψηφιακές εκδόσεις, λογότυπα και παράγει οπτικοακουστικό υλικό.
Πείτε μας τη γνώμη σας,
για να βελτιώσουμε τις υπηρεσίες μας,  συμπληρώνοντας την ειδική φόρμα στον ιστότοπό μας.
Πείτε μας τη γνώμη σας,

[Source: 20240200965.pdf | Tokens: 95052]